Sabbatini obsadil tretie miesto na turnaji Rocket Mortgage Classic

DETROIT. Slovenský reprezentant v golfe Rory Sabbatini obsadil po záverečnom 4. kole na turnaji PGA Tour Rocket Mortgage Classic tretie miesto. Celkovo zaznamenal 270 úderov, čo je 18 pod par ihriska. Z víťazstva sa tešil Američan Nate Lashley, keď dosiahol skóre 263. Druhý finišoval Američan Doc Redman (269) a tretí bol spolu so Sabbatinim ďalší Američan Wes Roach.


Messi bojkotoval ceremoniál a obvinil konfederáciu z korupcie

SAO PAULO. Argentínska futbalová reprezentácia získala na Copa America bronz, ale pre jej kapitána Lionela Messiho sa turnaj opäť skončil neslávne. Messi bojkotoval medailový ceremoniál po súboji o tretie miesto s Čile (2:1), v ktorom videl červenú kartu, po zápase obvinil Juhoamerickú futbalovú konfederáciu (CONMEBOL) z korupcie. Organizácia odmietla jeho obvinenia. V sobotňajšej repríze predchádzajúcich dvoch finálových duelov kontinentálneho šampionátu viedli Argentínčania 2:0 vďaka gólom Sergia Agüera a Paula Dybalu, keď v 37. minúte do seba skočili Messi s Čiľanom Garym Medelom. Obaja dostali od hlavného arbitra Maria Diaza de Vivara z Paraguaja okamžite červenú kartu. Kapitán Argentíny si po zápase nedával servítku pred ústa. Vylúčenie označil za odvetu zo strany CONMEBOL za kritiku na adresu rozhodcov po semifinálovej prehre s domácou Brazíliou 0:2. Ekvádorský hlavný arbiter Roddy Zambrano odoprel Argentínčanom dva pokutové kopy a neoveril si svoje verdikty prostredníctvom VAR. "Za normálnych okolností by sme obaja vyviazli len so žltou kartou. Na turnaji sme mohli uhrať lepší výsledok, no jednoducho nás nenechali prebojovať sa až do finále. Korupcia a rozhodcovia kazia fanúšikom pôžitok z futbalu," vyhlásil Messi, ktorý zažil sklamanie proti Čile aj v rokoch 2015, 2016, v oboch prípadoch neuspelo jeho mužstvo vo finále v jedenástkovom rozstrele, pričom pred troma rokmi sám nepremenil jeden pokus. Podľa slov hráča FC Barcelona je všetko pripravené, aby domáca Brazília v nedeľu v stretnutí o zlato (22.00 SELČ) zdolala Peru. Trestu za svoje výroky sa neobáva: "Niekto musel konečne povedať pravdu." Odpoveď CONMEBOL na seba nenechala dlho čakať. "Je neakceptovateľné, aby niekto na základe situácií, ktoré sú bežná súčasť hry, vyrukoval s nepravdivými a ničím nepodloženými obvineniami, ktoré útočia na integritu turnaja. Považujeme to za prejav dešpektu smerom k turnaju, všetkým účastníkom a stovkám profesionálov, ktorí sú členovia konfederácie. Tá sa od roku 2016 snaží zlepšiť transparentnosť, profesionalitu a rozvoj juhoamerického futbalu. Základný pilier fair play je schopnosť akceptovať výsledok," uviedol CONMEBOL vo svojom vyhlásení, ktoré priniesla agentúra AFP.


Izrael chce rozšíriť trest smrti aj na teroristov

Trest smrti môžu dnes v Izraeli udeliť len za vlastizradu.

TEL AVIV. Izraelskí poslanci urobili v stredu prvý krok k umožneniu trestu smrti pre teroristov, keď v Knesete schválili pomerom hlasov 51 ku 49 návrh zákona, ktorý by uľahčil vynášanie trestu smrti. Informovala o tom vo štvrtok agentúra DPA. Cieľom legislatívy je umožniť vojenským súdom udeliť trest smrti za vraždu, keď sa na tom zhodnú dvaja z troch sudcov, uviedli denník Jerusalem Post a iné izraelské médiá. Doteraz muselo byť rozhodnutie prijaté jednomyseľne. "Ktokoľvek, kto drží nôž, vraždí a smeje sa, si zaslúži zomrieť," citoval premiéra Benjamina Netanjahua spravodajský server Ynetnews. "Nezaslúži si žiť." Aby sa návrh stal zákonom, musí prejsť v parlamente ešte troma čítaniami. V samotnom Izraeli môže byť trest smrti udelený iba za vlastizradu, nie za smrť. Na palestínskych územiach môžu vojenské súdy vyniesť najvyšší trest v prípadoch vraždy s teroristickým pozadím. Návrh zákona má za cieľ znemožniť zmenu trestu smrti na doživotie alebo na omilostenie. Európska únia tento návrh zákona odsúdila. "Trest smrti nie je v súlade s ľudskou dôstojnosťou," uviedla misia EÚ v Izraeli na Twitteri. "Predstavuje neľudské a ponižujúce zaobchádzanie, nemá žiadny dokázaný odstrašujúci účinok a umožňuje, aby boli súdne omyly nezvratné a fatálne." Izrael využil trest smrti iba raz, keď v krajine obesili v roku 1962 nacistického vojnového zločinca Adolfa Eichmanna, dodáva agentúra DPA.


NEKROLÓGŽalovala Walmart, dostala sa až pred Najvyšší súd. Zomrela Betty Dukesová

Obchodný reťazec zažalovala kvôli nižším platom žien.

V roku 2000 mala Betty Dukesová presných päťdesiat. Pre reťazec diskontných obchodných domov Walmart pracovala už šiesty rok a až dovtedy bola so svojou prácou spokojná. Potom si však uvedomila, že zatiaľ čo ona už od začiatku pracuje na tej istej pracovnej pozícii, jej mužských kolegov za rovnaký počet odpracovaných rokov povýšili hneď niekoľkokrát. Betty Dukesová (17.3.1950 - 10.7.2017) sa tak rozhodla na Walmart podať žalobu. A o jedenásť rokov neskôr sa prípad Walmart versus Dukesová dostal až pred Najvyšší súd. Keď v roku 1994 získala prácu pokladníčky vo Walmarte za päť dolárov na hodinu, mala radosť. Tešila sa, ako bude poctivou prácou a vytrvalosťou kariérne rásť. “Snívala o tom, že sa jedného dňa oslobodí od ťažkého života, že sa stane členkou manažmentu reťazca,” píše Associated Press. Keď si však uvedomila, že vytrvalosť ani poctivosť akosi nefunguje, rozhodla sa zakročiť. V mene jeden a pol milióna žien pracujúcich pre Walmart Betty Dukesová obchodný reťazec žalovala za diskrimináciu na pracovisku, nižšie platy pre ženské zamestnankyne a neférové ignorovanie žien pri povýšení. Prípad sa dostal pred Najvyšší súd v roku 2011. Betty Dukesová prehrala. Walmart totiž podľa sudcov udeľuje jednotlivým pobočkám v tom, ako zamestnancov finančne odmeniť či povýšiť, relatívnu voľnosť. Odsúdiť spoločnosť ako celok im tak neprišlo správne. Medializácia prípadu však bola obrovská. Z Betty Dukesovej, ženy, ktorá sa nahnevala za to, že chcela čestne robiť svoju prácu a dostať za ňu odmenu, sa tak pre mnohých stala hrdinka.


Rafael Nadal získal tretí titul na US Open, uctil si obete v Mexiku a USA

BRATISLAVA. Španielsky tenista Rafael Nadal sa stal tretíkrát v kariére víťazom mužskej dvojhry na grandslamovom turnaji US Open. Vo finále si ako nasadená jednotka poradil s dvadsaťosmičkou "pavúka" Juhoafričanom Kevinom Andersonom hladko 6:3, 6:3, 6:4. Španiel získal celkovo 16. titul z podujatí veľkej štvorky a upevnil si druhé miesto v historických tabuľkách. Na čele je s 19 trofejami Švajčiar Roger Federer. Nadal v New Yorku nadviazal na triumfy z rokov 2013 a 2010, keď vo finále zdolal Srba Novaka Djokoviča. Po štvrtý raz získal v jednej sezóne minimálne dva grandslamové tituly. Rafael Nadal (1-Šp.) - Kevin Anderson (28-JAR) 6:3, 6:3, 6:4 V júni vyhral desiatykrát antukový Roland Garros v Paríži. Vo finále bol aj na Australian Open v Melbourne, kde podľahol po päťsetovej dráme Federerovi. Na harde sa naposledy tešil z titulu v januári 2014, keď nenašiel premožiteľa v katarskej Dauhe. Z Flushing Meadows si odnáša prémiu 3,7 milióna dolárov a 2000 bodov do svetového rebríčka ATP Entry. Pred Federerom bude mať v pondelok na čele takmer 2000-bodový náskok. Pre 31-ročného Andersona je už postup do finále životný úspech. V rebríčku sa posunie na 15. miesto. Bol to pre mňa neuveriteľný rok. Na Roland Garros som získal prvý grandslamový titul po trojročnej pauze a teraz som vybojoval ďalšiu trofej. V New Yorku som prežil výnimočné dva týždne, moje výkony sa zlepšovali od zápasu k zápasu. Doposiaľ posledný Juhoafričan, ktorý hral v New Yorku o titul, bol v roku 1965 Cliff Drysdale. V grandslamovom singlovom finále mala JAR naposledy zastúpenie vo Wimbledone 1985 zásluhou Kevina Currena. Na grandslamovú trofej vo dvojhre čakajú Juhoafričania od roku 1981, keď Johan Kriek vyhral Australian Open. Anderson bol najstarším debutantom v grandslamovom finále od júna 1973, keď Chorvát Niki Pilič ako 33-ročný hral o titul na Roland Garros. Nadal počas slávnostného ceremoniálu označil rok 2017 za výnimočný. "Bol to pre mňa neuveriteľný rok. Na Roland Garros som získal prvý grandslamový titul po trojročnej pauze a teraz som vybojoval ďalšiu trofej. V New Yorku som prežil výnimočné dva týždne, moje výkony sa zlepšovali od zápasu k zápasu. Kevinovi blahoželám k postupu do finále, po vážnom zranení sa dokázal obdivuhodne vrátiť," povedal Nadal. "Od budúceho roka ma už nebude sprevádzať po turnajoch, no navždy zostane pre mňa jednou z najdôležitejších a najbližších osôb. V závere môjho príhovoru by som si chcel uctiť obete zemetrasenia v Mexiku a hurikánu na Floride i v Karibiku. Je mi veľmi ľúto toho, čo sa stalo, ľudia v týchto oblastiach veľmi trpia." Anderson v úvode svojho prejavu zablahoželal Nadalovi k titulu. "S Rafom sme rovesníci, musím ti zložiť poklonu. Sledoval som celú tvoju kariéru a si jedným z najlepších ambasádorov tenisu v histórii. Prvé grandslamové finále som vnímal veľmi emotívne. Mal som mimoriadne zdatného súpera, ktorý mi toho veľa nedovolil. Urobím všetko pre to, aby som si ešte niekedy zahral o grandslamový titul," povedal Juhoafričan, ktorý dal v mladosti prednosť štúdiu na univerzite v Illinois a do tenisového profikolotoča vstúpil neskôr.


Antošová z SNS navrhuje zákaz chovu králikov výhradne na získanie kožušín

Navrhuje aj trojročné prechodné obdobie pre existujúce chovy zvierat pre kožušiny.

BRATISLAVA. Chov a usmrtenie králikov, zajacov a kožušinových zvierat výhradne alebo primárne za účelom získania kožušín by mal byť zakázaný. Navrhuje to poslankyňa SNS Eva Antošová v novele zákona o veterinárnej starostlivosti, ktorú predložila na júnovú schôdzu Národnej rady SR. "Vymedzenie 'výhradne a primárne' určeného chovu a usmrtenia umožní spracovanie kožušín ako vedľajší produkt mäsovej výroby, znemožní ale chov králikov, zajacov a kožušinových zvierat pre kožušiny ako ich hlavný produkt," uvádza predkladateľka. V novele navrhuje aj trojročné prechodné obdobie pre existujúce chovy zvierat pre kožušiny. "Na území SR je podľa Štátnej veterinárnej a potravinovej správy SR pre rok 2017 celkovo jeden takýto chov. Toto prechodné obdobie je žiaducim kompromisom medzi právom na reguláciu podnikania vo verejnom záujme a právom na ochranu legitímneho očakávania podnikateľov, ktorí v dobrej viere do svojho podnikania investovali," doplnila poslankyňa. Trojročné prechodné obdobie považuje za primerané, keďže podľa jej slov nejde o veľké množstvo chovov, ide o očakávanú zmenu v spojitosti s nedávnymi zmenami legislatívy v iných členských krajinách Európskej únie na túto tému. A zároveň reaguje na vyjadrenia veľkých módnych značiek o ukončení predaja produktov, ktoré kožušiny obsahujú.


Nákupy z fariem: Prečo nezabúdať na lokálne potraviny?

Lokálne potraviny sú Slovákom čoraz sympatickejšie.

O tridsať rokov bude 40 % svetovej populácie trpieť nedostatkom vody, jedna tretina na svete produkovaných potravín sa k zákazníkom vôbec nedostane alebo skončí v odpadkoch. Do polovice tohoto storočia bude na Zemi žiť desať miliárd ľudí, čiže o tri miliardy viac ako teraz. To sú len niektoré z výziev, ktoré nás v nasledujúcich rokoch čakajú, a na ktoré by sa malo poľnohospodárstvo nielen na Slovensku adaptovať. Do popredia záujmu výskumu aj praxe sa začína dostávať tzv. udržateľné poľnohospodárstvo, ktoré je šetrnejšie k životnému prostrediu a hospodárnejšie využíva prírodné zdroje vrátane vody a pôdy. Slováci si zároveň začínajú uvedomovať, že domáce je najlepšie. Podľa zistení aktuálnej štúdie Bayer Barometer s názvom „Svet sa točí okolo potravín“, ktorú spracovala spoločnosť Kantar Millward Brown, viac ako tri štvrtiny Slovákov (77,6 %) v prieskume uvádzajú preferenciu potravín vyrobených na Slovensku. Emil Macho, predseda Slovenskej poľnohospodárskej a potravinárskej komory, k tomu dodáva: „Slovenských poľnohospodárov a potravinárov teší záujem Slovákov o potraviny pochádzajúce zo slovenských surovín a vyrobené na Slovensku.“ O to, odkiaľ potraviny pochádzajú, sa zaujíma najmä staršia generácia, ktorá tým tuzemským dáva prednosť vo väčšej miere než generácia mladších zákazníkov. Nakupovať slovenské lokálne produkty začína byť prirodzenou voľbou spotrebiteľov. To, čo poznáme, je pre nás príťažlivejšie. Vôňa paradajky ako z vlastnej záhrady alebo chuť ovocia, ktoré precestovalo len pár kilometrov namiesto tisícok, znamená pre zákazníka väčšiu kvalitu. „Podľa prieskumu kanadskej univerzity potraviny cestujú v priemere až 2500 km, kým sa dostanú na náš stôl (v rámci Európy môže ísť o podobné, aj väčšie, čísla, keďže napríklad cesnak sa často dováža až z Číny). Paradajka zo Španielska sa odtrhne pred dozretím a dozrieva 4 - 5 dní počas dlhej cesty na Slovensko, kým domáca je odtrhnutá, až keď je zrelá. Rozdiel v chuti je evidentný. Čím dlhšie potraviny cestujú, tým viac sa znižuje ich nutričná hodnota. Lokálne označené produkty sa na pulty dostanú aj do 24 hodín od zberu, na sklade sú aj za 4 - 5 hodín po zbere,“ vysvetľuje Kvetoslava Kirchnerová, hovorkyňa jedného z obchodných reťazcov na Slovensku. Výhodou lokálnych potravín je, že poznáme ich pôvod, vidíme prácu konkrétnych ľudí, za ktorou sa skrýva ich príbeh, vďaka čomu sa podieľame spolu s nimi na tvorbe komunity. Lokálna potravina je okrem toho ekologickejšia, necestuje dlho, čím sa znižuje obsah emisií vo vzduchu, farmy sa stávajú svojím spôsobom producentmi kyslíka, prinášajú zeleň do okolitého prostredia a prispievajú k zlepšovaniu ovzdušia. Podporovať lokálnych farmárov patrí k aj k ekonomickým a rozumným riešeniam, vďaka ktorým sa zvyšuje ekonomická stabilita krajiny a zamestnanosť. Produkty sú v sezóne zároveň lacnejšie ako mimo nej. Mnoho ľudí začalo farmárov spoznávať bližšie. Nakupujú „z dvora“, v obchodných reťazcoch siahajú po potravinách so slovenským pôvodom, navštevujú blízke farmy, z ktorých si odnášajú čerstvé produkty. Medzi zanietencov patria aj Paulisovci z farmy v Marcelovej, ktorí poskytujú záhradkárske služby. Ráno nazbierajú na poliach kukuricu, doobeda ju vytriedia a očistia, aby ju vo vedľajšej miestnosti na malom bežiacom páse zabalili a označili nálepkou Slovenská farma. Večer po ňu príde auto a na druhý deň si ju zákazníci môžu kúpiť na pultoch v sieti supermarketov. Denne sa starajú o rastliny, zalievajú ich, ošetrujú, vyrastené plodiny zbierajú, čistia vo vodnom kúpeli, chladia pre zachovanie čerstvosti a kvality, balia, triedia, pripravujú na rozvoz. Hneď z poľa ide zelenina na takzvané vydýchanie, neskôr po úprave do chladiarenských boxov a na vývoz do skladov obchodného reťazca, kam sa dostane do 24 hodín od zberu. Pracovný deň zeleninára trvá od svitania a málokedy sa skončí pred ôsmou večer. Dennú agendu určuje ručička teplomera. Sotva niekto sleduje predpoveď počasia tak napäto, ako ľudia pracujúci v tomto odbore. Medzi procesmi, ktorými musí zelenina prejsť predtým, ako poputuje do skladov, je aj pranie. Špecificky sa perú mrkva, petržlen, cvikla, zemiaky. „Zemiaky prechádzajú vodným kúpeľom. Kým cibuľa sa suší, ony sa perú a nie je to vôbec ľahký proces, pretože pranie je pre živý produkt nezvyklé. Mrkvu môžete ponoriť do vody hoci aj na desať hodín a nič sa jej nestane, no keď ponoríte do vody čo i len na hodinu zemiak, umrie a do troch dní začne hniť. Má póry, cez ktoré dýcha kyslík a vydychuje oxid uhličitý. Preto pranie zemiakov vyžaduje skúsenosti a dobré technologické nastavenie,“ približuje Juraj Mačaj z farmy Agromačaj. Obchodné reťazce sa postupne snažia vnášať na svoje pulty čoraz viac lokálnych potravín. Nápis so slovenským pôvodom na potravine je z pochopiteľných dôvodov čoraz vítanejší. Potravinárska komora Slovenska aj v roku 2018 uskutočnila prostredníctvom agentúry GfK prieskum vystavenia slovenských výrobkov v maloobchode. Podľa výsledkov prieskumu dosiahol podiel vystavenia slovenských výrobkov v roku 2018 úroveň 37,7 %, čo je mierny nárast o 0,5 percentuálneho bodu v porovnaní s rokom 2017. Najvyšší podiel zastúpenia slovenských výrobkov na regáloch je v kategóriách: Najmenej zastúpené slovenské výrobky sú v rámci kategórií: Za jeden z dôvodov nízkeho zastúpenia týchto výrobkov možno považovať aj menší počet slovenských výrobcov v daných kategóriách.


Môžu diabetici cez sviatky poľaviť z diéty?

Alkoholová kalkulačka

Sviatky diabetikov

Ako ostať vo forme

Prečo hostina unaví

Ako skrotiť apetít

Diabetici často kopírujú stravovanie niekoho iného, kto je tiež cukrovkár. Je to častá chyba, pretože diabetická strava je individuálna. Udržať si svoj cukor pod kontrolou pritom nie je až také náročné, akoby sa zdalo. Za svoje stravovanie však cukrovkár musí prevziať zodpovednosť. Ľudia s cukrovkou nesmú podľahnúť sviatočným stolom, prejedanie sa ani nepravidelná strava neprichádzajú do úvahy. Stáva sa, že podcenia počítanie sacharidových jednotiek a riadia sa iba podľa glykemického indexu potravín. Sacharidové jednotky sú pri stravovaní diabetika kľúčovou pomôckou. Každá sacharidová jednotka (SJ) zvýši glykémiu, hladinu cukru v krvi, o dva milimóly na liter krvi (mmol/l). Až na pár výnimiek zelenina nezvyšuje glykémiu. Vhodný počet SJ na deň a ich rozloženie na porcie jedla diabetikovi určuje lekár. Pri plánovaní prihliada na vek, schopnosť zjesť množstvo jedla v danom čase ako aj hladinu cukru v krvi pred a po jedle. Počas sviatkov a návštev je výpočet komplikovaný, no je správne naň nezabúdať. Zdraví ľudia majú zvyčajne hodnotu cukru v krvi na úrovni 4 až 6 mmol/l. Diabetici majú pri úspešnej liečbe a dobre kompenzovanom ochorení okolo sedem. „Ak pacient dosiahne takúto hodnotu, jeho cukrovka je dobre kompenzovaná, diabetes je správne liečený a má nižšie riziko komplikácií cukrovky než pacienti s vyšším hodnotami," hovorí prezident Slovenskej diabetologickej spoločnosti Emil Martinka. Ak je hodnota glykovaného hemoglobínu u diabetika viac ako 8 mmol/l, ochorenie nie je dobre kontrolované. Pri počítaní sa diabetici môžu dopustiť chýb. „Často jedia dia výrobky, pretože sú určené pre cukrovkárov, ale už nevedia, že aj tie treba započítať do sacharidových jednotiek v jedle,“ vysvetľuje vrchná diétna sestra Mária Štefáková z Národného endokrinologického a diabetologického ústavu v Ľubochni. V podstate neexistujú vyslovene zakázané jedlá pre diabetikov, v porovnaní s minulosťou sa uvoľňuje aj príjem cukrov. Treba ich však poctivo započítať do celkového množstva prijatých sacharidov. V prípade múčnych jedál, pečiva, cestovín a ovocia by mali byť diabetici obzvlášť opatrní. Tieto potraviny môžu rýchlo zvýšiť hladinu cukru. Diabetik by nemal prekročiť množstvo, ktoré lekár odporučil na jednu porciu. Môže ale diabetik počas sviatkov „zhrešiť“? Adriana Ilavská z Diabetologickej a metabolickej ambulancie Medispektrum Bratislava tvrdí, že jednorazové porušenie diéty stav diabetika vážne neovplyvní, no je dôležité, aby sa stávalo skutočne zriedkavo. „Vybočením z diabetickej diéty nie je nič stratené a nemôže byť dôvodom trvalého zlyhania. Čo najskôr sa treba vrátiť k vhodnému výberu potravín a nezlyhať,“ hovorí Ilavská. Cukrovka neznamená, že si Vianoce človek s ochorením nemôže užiť. Stačí si len upraviť niektoré tradičné recepty a brať ohľad na svoju metabolickú koncentráciu. Sviatočné odporúčania je najlepšie dostať priamo od svojho lekára, no existuje niekoľko všeobecných odporúčaní. Dobre liečený diabetik sa môže dopustiť menších prehreškov. „Namiesto dusenej a grilovanej ryby môže vyprážaného kapra, miesto zemiakov zemiakový šalát bez majonézy, šošovicovú polievku nezahustí zásmažkou, ale samotnou šošovicou, v kapustnici menej zemiakov, ale môže byť viac hríbov a samotnej kapusty,“ radí Ilavská. Zle kompenzovaný diabetik, alebo človek, ktorý nie je v diéte poctivý ani mimo sviatkov, si to ale nemôže dovoliť. Ak sa cukrovkár počas sviatkov pri stolovaní neovláda a prejedá sa, narastá mu hladina cukru v krvi, čo môže viesť k hyperglykémii. Nejde o akútny stav, pacient na sebe môže pozorovať zmeny aj niekoľko mesiacov. najčastejšími akútnymi prejavmi je smäd, sucho v ústach a nadmerné močenie. Niektorí ľudia cítia veľký hlad alebo vidia rozostrene, Močením diabetik stráca tekutiny a minerálne látky. Hodnoty cukru možno znížiť pomocou individuálnej, odskúšanej a lekárom schválenej dávky inzulínu. Aj je glykémia v rozmedzí 7,8 až 16 mmol/l, je možné cukor odbúrať aj pomocou fyzickej aktivity. Ak hyperglykémiu sprevádza hodnota nad 17 mmol/l, športovať sa neodporúča. Mohlo by dôjsť k vzniku diabetickej ketoacidózy. Sprevádza ju acetónový zápach a niektorí pacienti pri nej môžu strácať vedomie či dokonca upadnúť do hlbokej kómy. Ketoacidózu sprevádzajú životunebezpečné komplikácie a zrútenie metabolizmu, preto namiesto samoliečby zavolajte zdravotnícku pomoc. Dlhotrvajúca hyperglykémia narúša telesné štruktúry a spôsobuje chronické komplikácie. Nezodpovedný cukrovkár môže prísť o zrak, nezvratne poškodiť obličky, nervy, cievy a prísť o dolnú končatinu.


Slovan má konkurenta. V Bratislave budú dva silné hokejové kluby

BRATISLAVA. V logu majú najznámejší monument hlavného mesta – Bratislavský hrad. Ich inšpiráciou je byť najsilnejším a najbojovnejším hokejovým klubom v hlavnom meste. A to aj napriek tomu, že v meste budú mať konkurenciu v podobe silnej a tradičnej značky HC Slovan, ktorá sa s veľkou pravdepodobnosťou vráti do Tipsport ligy. Bratislava Capitals bude hrať v tejto sezóne v prvej lige. Klub však ohlasuje veľké vízie a ciele. "Prvým je postúpiť v tejto sezóne do najvyššej slovenskej súťaže," reagoval prezident klubu Dušan Pašek na stredajšej tlačovej konferencii. Klub chce pracovať na troch hlavných pilieroch, ktorými sú kvalita, profesionalita a zábava pre všetkých. Vysoké ambície potvrdzuje aj káder, na ktorom pracoval športový manažér Július Koval ml. a ktorý bude rovnakú funkciu zastávať aj v HC05 Banská Bystrica. Na súpiske sú zväčša hráči s extraligovými skúsenosťami. Brankár Peter Hamerlík, obrancovia Karol Sloboda, Lukáš Bohunický či útočníci Marek Slovák, Tibor Varga a Dávid Buc budú nositeľmi kvality. Hlavným trénerom je Peter Oremus, asistentom Michal Hudec, trénerom brankárov Roman Mega a kondičným trénerom Ján Kovačič. "Na papieri sme už lepší extraligový priemer. Jasným cieľom je postúpiť, preto sme už teraz skladali extraligové mužstvo," priznal Hudec. Minulú sezónu sa ako asistent trénera tešil z majstrovského titulu v Banskej Bystrici. Je rodákom z Bratislavy a v minulosti hrával za Slovan, s ktorým získal ako hráč štyri tituly. Pre fanúšikov Slovana bol vždy veľkým srdciarom. "V klube už so mnou ďalej nepočítali. Neskôr som dostal príležitosť trénovať v Slovane dorast, ale bolo to pre mňa ešte priskoro," naznačil 39-ročný Hudec. Na štadión Ondreja Nepelu bude po dlhšom čase chodiť opäť pravidelne. Vedenie Bratislava Capitals má záujem hrávať tam domáce zápasy. "Dohoda zatiaľ funguje na základe objednávok, no zároveň prebiehajú rokovanias mestom o nájomnej zmluve," prezradil Pašek. Dva kluby z jedného mesta budú bojovať aj o priazeň divákov. Kým Slovan má dlhoročné fanúšikovské zázemie, na zápasy HC Bratislava, ktorý bol predchodcom súčasného klubu, chodilo v minulej sezóne priemerne 300 ľudí na zápas. "Chceme prilákať všetkých divákov, bez ohľadu na to, odkiaľ pochádzajú. V prvej sezóne budeme hrať v iných súťažiach. Veríme, že v ďalšej už v rovnakej. Slovan berieme a budeme brať ako našu konkurenciu," dodal prezident klubu. HC Bratislava vznikol v roku 2015. Pred týmto ročníkom prebral klub Bratislava Capitals na seba všetky záväzky predchodcu. "Ešte pracujeme na ich vyrovnaní. Nejaké sme už splatili a ostatné dotiahneme v najbližšom období," naznačil Pašek. Sezónny rozpočet na platy hráčov je do 500-tisíc eur. Podobná suma je v prvej slovenskej lige unikátom. Dokonca aj viaceré extraligové kluby ju môžu len ticho závidieť. "Ak chcete získať do prvej ligy hráča s extraligovými skúsenosťami, podmienky nemôžu byť na prvoligovej úrovni," myslí si útočník Marek Slovák. Takmer celú kariéru pôsobil v slovenskej Extralige. Posledné roky bol ťahúňom Nitry. To, že teraz pôjde do nižšej súťaže, neberie ako krok späť. "Povedali mi, že môžem byť pri zrode niečoho veľkého. Tento projekt je pre mňa výzvou, ktoré mám v živote rád," prezradil 30-ročný útočník. S Nitrou sa vlani dostal až do finále, kde prehral s Banskou Bystricou. V rodnom meste bol obľúbencom fanúšikov. Aj preto bol jeho koniec v Nitre prekvapením. "Tréner Andrej Kmeč mal záujem, aby som ostal. Vedenie klubu mi však naznačilo, že so mnou neráta. Aspoň nie tak, ako by som si predstavoval," uviedol Slovák. Na tlačovej konferencii vedľa neho sedeli aj dvaja bratislavskí rodáci – obranca Karol Sloboda a útočník Tibor Varga. "Od vedenia sme dostali korektné ponuky, ktoré nás presvedčili. Vieme, že to myslia vážne a nie je to krátkodobá záležitosť," tvrdí Varga. brankári: Peter Hamerlík, Matej Gajan, Matej Mega, obrancovia: Karol Sloboda, Lukáš Bohunický, Matej Bača, Ivan Jankovič, Vladimír Lukáčik, Matúš Juriga, Ryan Martinelli, útočníci: Félix Petrinec, Tibor Varga, Róbert Varga, Marek Slovák, Dávid Buc, Marcel Holovič, Denis Hudec, Martin Kalináč, Filip Surovka, Michal Šálka, Erik Smolka, Patrik Danišovský, Eric Selleck. realizačný tím: Peter Oremus, Michal Hudec, Roman Mega, Ján Kovačič.


Čistý zisk Nestlé vlani oslabil

V Severnej Amerike a Brazílii firma čelila "náročnému prostrediu".

ŽENEVA. Švajčiarsky potravinársky koncern Nestlé v minulom roku evidoval pokles čistého zisku o takmer 16 percent na 7,18 mld. švajčiarskych frankov (CHF) z úrovne 8,53 mld. CHF v roku 2016. Tržby spoločnosti vlani posilnili o 0,4 percenta na 89,8 mld. CHF a základný zisk stúpol o 4,6 percenta na 3,55 mld. CHF. Generálny riaditeľ firmy Mark Schneider uviedol, že organický rast tržieb bol "slabší ako naše očakávania" v dôsledku slabých tržieb v závere roka. Generálny riaditeľ konštatoval, že v Severnej Amerike a Brazílii firma Nestlé čelila "náročnému prostrediu", ale rast tržieb bol "povzbudzujúci" v Európe a Ázii. Spoločnosť ďalej uviedla, že v USA očakáva zníženie daňových výdavkov o približne 300 mil. CHF vďaka americkej daňovej reforme.Spoločnosť Nestlé vznikla v roku 1866 a v súčasnosti je poprednou svetovou potravinárskou firmou podnikajúcou v oblasti výživy, zdravia a zdravého životného štýlu. Na slovenskom trhu zastupuje materskú spoločnosť firma Nestlé Slovensko, s. r. o. ktorá vznikla v roku 2001. Do slovenského potravinárskeho priemyslu vstúpila ako strategický investor v roku 1992, kedy získala závod Carpathia v Prievidzi.


SaS, KDH a OĽaNO vyzývajú políciu, aby zabránila kupovaniu hlasov

Strany vyzývajú políciu, aby sa zamerala hlavne na rizikové oblasti.

BRATISLAVA. Opozičné strany Sloboda a Solidarita, OĽaNO a KDH vyzvali Štátnu komisiu pre voľby a kontrolu politických strán a Políciu, aby zabránili manipuláciám s volebnými lístkami ako aj nakupovaniu hlasov, špeciálne z rómskych osád počas nadchádzajúcich volieb do vyšších územných celkov (VÚC). “Je nevyhnutné, aby orgány, ktoré majú povinnosť, dosah a možnosti, aby takémuto konaniu zabraňovali, aby v týchto skutočnostiach účinne konali,” uviedol hovorca KDH Stano Župa vo vyhlásení, ktoré poskytol agentúre SITA.Štátnu komisiu pre voľby a kontrolu politických strán SaS, OĽaNO a KDH vyzvali, aby vydala pokyn, podľa ktorého okrskári nesmú mať perá s modrou náplňou pri sčítavaní volebných hlasov. Políciu vyzvali, aby už teraz začala vykonávať operatívne činnosti v rizikových oblastiach. “Nestačí len to, že policajné auto bude v deň volieb v rizikovej oblasti, ale je nevyhnutné v dostatočnom predstihu pred voľbami operatívnou činnosťou zabraňovať nákupu rómskych hlasov,” uzatvára spoločné vyhlásenie.


Tisíce Dánov sa prišli rozlúčiť so zosnulým princom Henrikom

KODAŇ. Tisíce Dánov sa v sobotu prišli rozlúčiť so zosnulým dánskym princom Henrikom, manželom kráľovnej Margaréty II., ktorého zatvorená rakva je až do pondelka vystavená v kaplnke paláca Christiansborg v centre Kodane. Tam sa bude v utorok 20. februára konať súkromný pohreb, informovala agentúra AP. Rakva zahalená dánskou vlajkou a vyzdobená Henrikovým osobným erbom je od soboty vystavená na katafalku v kaplnke paláca. Čestnú stráž pri nej držia ôsmi vojaci. Do kaplnky v sobotu nakrátko zavítali členovia dánskej kráľovskej rodiny a tiež tisíce Dánov, ktorí sa prišli s Henrikom rozlúčiť. Kráľovský palác už skôr v tomto týždni oznámil, že splní vôľu Henrika, ktorý si želal kremáciu, pričom polovicu jeho popola rozptýlia nad morom a druhú pochovajú v urne v súkromnej záhrade kráľovskej rodiny na zámku Fredensborg. Princ Henrik zomrel v utorok večer vo veku 83 rokov po vážnom ochorení. Len niekoľko hodín predtým ho previezli z kodanskej nemocnice, kde sa od januára liečil aj na zápal pľúc, na zámok Fredensborg, "kde si želal stráviť svoje posledné chvíle". Henrik sa ešte vlani v auguste postaral o rozruch, keď oznámil, že nechce byť pochovaný vedľa svojej manželky Margaréty II. v katedrále v Roskilde, kde už stáročia ukladajú pozostatky dánskych monarchov. Kráľovská rodina uplynulú stredu oznámila v súvislosti s jeho smrťou mesačný smútok, počas ktorého budú jej členovia nosiť tmavé oblečenie a nebudú sa zúčastňovať na spoločenských podujatiach. Uviedla tiež, že príslušníci armády budú mať počas tohto obdobia na rukávoch čierne pásky.


Hráči Bostonu prekvapili Cháru tortou. Asi ju neochutnal, myslí si tréner

BOSTON. Zdeno Chára, kapitán tímu zámorskej hokejovej NHL Boston Bruins, oslávil v pondelok 42. narodeniny a spoluhráči mu pripravili na tréningu prekvapenie. Slovenskému obrancovi zaspievali vo Warrior Ice Arene "Happy Birthday" a oslávenec od nich dostal narodeninovú tortu. Tréner Bruce Cassidy si však nebol istý, či ju rodák z Trenčína vzhľadom na zdravý životný štýl ochutnal. "Zohnali mu krásnu tortu a ráno sme mu zaspievali 'Happy Birthday'. Pravdepodobne ju neochutnal. Ja som ju ochutnal, pretože si myslím, že neochutnať ju by prinieslo smolu," cituje slová kouča portál boston.cbslocal.com.


Británia podozrieva Irán z podpory KĽDR pri výrobe jadrových zbraní

Briti sa obávajú, že Irán tajne podporuje KĽDR.

LONDÝN. Britskí činitelia sa obávajú, že náhly pokrok Severnej Kórey vo vývine jadrových zbraní môže súvisieť s tajnou podporou zo strany Iránu, informoval v nedeľu britský týždenník The Sunday Telegraph. Vysoko postavení predstavitelia britskej vlády sú presvedčení, že severokórejskí vedci sa nemohli sami pričiniť o technologický posun v jadrovom programe KĽDR. Britské ministerstvo zahraničných vecí preto vyšetruje, či súčasné alebo niekdajšie "jadrové krajiny" pomohli Pchjongjangu nadobudnúť predmetné technológie. "Irán je na prvom mieste zoznamu podozrivých štátov, figuruje tam však aj Rusko," napísali zmienené noviny. Britské úrady dúfajú, že zistením, kto dodal KĽDR jadrové technológie, sa otvoria nové diplomatické možnosti na vyvíjanie tlaku na severokórejský režim, ktorý aj napriek ekonomickým sankciám odmieta zmeniť kurz. Americký denník The New York Times v auguste s odvolaním sa na Medzinárodný inštitút pre strategické štúdie (IISS) a tajné údaje americkej spravodajskej služby informoval, že severokórejské skúšky medzikontinentálnych balistických striel môžu súvisieť s ilegálnym nákupom raketových motorov vyrobených na Ukrajine. KĽDR začiatkom tohto mesiaca oficiálne oznámila, že vykonala úspešný test vodíkovej bomby, ktorá môže byť použitá ako bojová hlavica medzikontinentálnej balistickej strely. Washington zvažuje prerušenie stykov s krajinami, ktoré obchodujú s KĽDR. Moskva vyzvala všetky strany na dialóg ako jediný spôsob riešenia vzniknutej situácie.


Chápadlo Pekingu alebo ekonomický projekt? Čína dokončuje najdlhší most sveta

PEKING. Prekročenie rozpočtu, úmrtia robotníkov, podozrenia z korupcie i falšovania správ o bezpečnostných rizikách. Výstavbu najdlhšieho mosta na svete sprevádzalo množstvo škandálov. Čínska vláda od megaprojektu očakáva, že pomôže nakopnúť ekonomiku a turizmus. Kritici zasa upozorňujú, že Peking sa iba usiluje zvýšiť svoj vplyv na autonómnych územiach. Vzájomne prepojený systém mostov a tunela spojí Hongkong s juhočínskym mestom Ču-chaj a čínskou enklávou Macao. Systém tvoria tri závesné mosty, podmorský tunel a tri umelé ostrovy. Celková dĺžka stavby je 55 kilometrov. Na výstavbu projektu použili podľa čínskej tlačovej agentúry Xinhau 420-tisíc ton ocele, 60-krát viac ako pri stavbe Eiffelovej veže v Paríži. Životnosť mosta odhadujú čínsky odborníci na 120 rokov. Konštrukcia by mala podľa britského servera The Telegraph odolať zemetraseniu o sile osem stupňov Richterovej stupnice či supertajfúnu. Koľko peňazí Peking minul na výstavbu známe nie je. Odhady odborníkov podľa francúzskej agentúry AFP hovoria o sume okolo 15 miliárd dolárov. Peking začal s výstavbou projektu pred deviatimi rokmi, jeho dokončenie mešká. Oficiálny termín otvorenia zatiaľ nie je známy, otvoriť ho mali už predvlani. Očakáva sa, že dopravný systém bude uvedený do prevádzky v celom profile v polovici tohto roka. Denne by sa ním malo podľa odhadov prepraviť 40-tisíc vozidiel, čo mnohí spochybňujú. Čas prepravy by sa mal znížiť až o 60 percent. Vláda je presvedčená, že projekt umožní menej rozvinutým oblastiam na juhu Číny zlepšiť prístup na svetové trhy cez spojenie s Hongkongom a súčasne v dlhodobom horizonte zvýši tok tovaru medzi Čínou a zvyškom sveta. Kritici vnímajú projekt ako predĺžené chápadlo Pekingu a tvrdia, že prepojením pevniny s enklávou Macao a Hongkongom sa vláda snaží o väčší vplyv na autonómnych územiach. Agentúra Reuters koncom minulého roka upozornila, že s víziou projektu prišla Čína už na konci 80. rokov, čo sa stretlo s odporom britskej vlády v Hongkongu, ktorá bola obozretná voči vplyvu komunistov. V roku 1997 sa Hongkong vrátil pod čínsku správu a vláda začala s projektmi, ktoré mali zvýšiť vplyv Pekingu v oblasti.Odporcovia upozorňujú, že Čína sa takýmto spôsobom snaží podkopať autonómiu Hongkongu podľa vzorca “jedna krajina, dva systémy“, pod podmienkou ktorého sa mesto vrátilo pod správu čínskej vlády.


Desatina Američanov opustila autá, presunuli sa k Uberu

Uber a Lyft menia spotrebiteľské návyky, niektorí im veria tak ako vlastnému autu.

SAN FRANCISCO, BRATISLAVA. Vymeniť vlastné auto za prepravné služby nemusí byť nerozvážnym nezmyslom technologických optimistov. Takáto zmena môže jednotlivcom ale i domácnostiam ušetriť balík peňazí. Tvrdí to agentúra Reuters, ktorá sa opiera o skúsenosti používateľov z USA. Tí, čo sa rozhodli pre túto radikálnu zmenu tvrdia, že na služby typu Lyft či Uber sa v zabehnutej prevádzke možno plne spoľahnúť. Prepravné náklady môžu pre niektorých používateľov byť v porovnaní s prevádzkou automobilu tretinové. Podľa prieskumu Reuters/Ipsos približne 9 percent Američanov sa na nové prepravné služby spolieha v plnom rozsahu a považuje ich za primárny spôsob prepravy. Štatistiky hovoria o tom, že rozmach modernej prepravy ovplyvňuje aj správanie spotrebiteľov. Mnohí odkladajú výmenu staršieho vozidla za nové na neurčito. Analytici očakávajú nárast ponuky ojazdených áut, ktorých sa budú chcieť jednotlivci a domácnosti v krátkom čase zbaviť. Pre výrobcov automobilov to naopak nie je zlá správa. Pre podnikanie môžu ponúkať automobily drahšie, s väčším komfortom, lepšou výbavou a doplnkovými balíkmi služieb. Súčasne sa spoliehajú na nástup autonómie, ktorá výrazne zvýši dopyt po nových vozidlách, či už v špecializovanej alebo verejnej prevádzke. S novými prepravnými službami má podľa prieskumu skúsenosti 39 percent obyvateľov USA, 27 percent sa takouto službou prepravovalo v poslednom týždni.


Katalánsko môže zažiť ďalší generálny štrajk aj protesty proti nezávislosti

V zložitej politickej situácii sa mobilizujú aj odporcovia samostatnosti.

BARCELONA. Katalánsko, ktoré v utorok zažilo generálny štrajk i protesty proti policajnej brutalite počas nedeľného referenda, sa pripravuje na ďalšiu vlnu demonštrácií. Rrozdeliť Španielsko znamená rozdeliť Európu. Odbory Intersindical-CSC totiž vo štvrtok prišli s novou výzvou na generálny štrajk v dňoch 10.-16. októbra. Oznámenie o tom prijal príslušný úrad katalánskej vlády, informoval v noci na piatok na svojej stránke regionálny denník El Periódico de Catalunya. V zložitej politickej situácii, ktorá nastala po nedeľnom referende o nezávislosti Katalánska, sa však mobilizujú aj odporcovia odštiepenia tohto regiónu od Španielska. Združenie Societat Civil Catalana, ktoré brojí za zotrvanie Katalánska vo zväzku so Španielskom, zvolalo svoju demonštráciu na túto nedeľu. V Madride sa v piatok pod vedením premiéra Mariana Rajoya zíde španielska vláda, aby rokovala o ďalších opatreniach, ktorými by katalánskych odštiepencov primala k dodržiavaniu španielskych zákonov a vládnych nariadení. Medzi zvažovanými krokmi je aj zrušenie autonómneho štatútu, ktorý Katalánsko v súčasnosti má. Proti oddeleniu sa Katalánska od Španielska sa v piatok v rozhovore pre francúzsku televíziu BFMTV vyslovil aj bývalý francúzsky premiér Manuel Valls, ktorý sa v Barcelone narodil a stále tam žijú jeho príbuzní. Valls vyhlásil, že "rozdeliť Španielsko znamená rozdeliť Európu". Ponuku primátora francúzskeho mesta Perpignan, aby v spore medzi Madridom a Barcelonou poslúžil ako sprostredkovateľ, však Valls odmietol.


Ceny ropy výrazne klesli

Aktuálne údaje vo všeobecnosti signalizujú spomaľovanie rastu ekonomiky.

NEW YORK. Ceny ropy sa vo štvrtok dostali pod výrazný tlak. Americká WTI sa podvečer obchodovala so stratou takmer 3 % pod hranicou 57 USD (51,64 eura) za barel. Experti uviedli viacero dôvodov tohto vývoja, ako je menová politika americkej centrálnej banky (Fed) a pokračujúce spomaľovanie priemyselného sektora v USA. Barel (159 litrov) americkej ropy WTI so septembrovým kontraktom sa o 18.13 h SELČ predával po 56,89 USD. To bolo o 1,69 USD alebo 2,88 % menej ako v stredu (31. 7.) na konci obchodovania na newyorskej komoditnej burze. Októbrový kontrakt na severomorskú ropu Brent zlacnel o 1,56 USD alebo 2,40 % na 63,49 USD za barel. Negatívny vplyv na ceny čierneho zlata malo predovšetkým posilnenie sa dolára. Dôvodom je menová politika Fedu, ktorý v stredu síce znížil svoju kľúčovú sadzbu, ale utlmil očakávania týkajúce sa ďalšieho uvoľňovania menovej politiky. Z toho profitoval dolár. Ďalším faktorom boli nové čísla z ekonomiky USA. Index nákupných manažérov inštitútu ISM pre výrobný sektor v júli klesol na najnižšiu úroveň takmer za tri roky. Aj v európskom priemysle sa zhoršila nálada. Aktuálne údaje vo všeobecnosti signalizujú spomaľovanie rastu ekonomiky, čo by mohlo mať negatívny vplyv na dopyt po rope.


Nemecké firmy protestujú proti zvyšovaniu príplatkov za prácu v noci a cez víkend

Vyššie príplatky za prácu v noci a počas víkendu môžu ohroziť jednu z najsilnejších výhod Slovenska.

BRATISLAVA. Nemeckí podnikatelia pôsobiaci na Slovensku bijú na poplach. Nepáčia sa im plány slovenskej vlády v otázke zvyšovania minimálnych príplatkov za prácu v noci a počas víkend. „Dramatické zvyšovanie týchto príplatkov ohrozí Slovensko ako priemyselnú lokalitu. Hrozí tak, že jedna z najsilnejších výhod Slovenska - flexibilné a z hľadiska nákladov relatívne výhodné zavádzanie nočných a víkendových zmien - sa naraz stratí,“ uviedla Slovensko-nemecká obchodná a priemyselná komora (SNOPK).Návrh novely Zákonníka práce je od 10. novembra v legislatívnom konaní v parlamente. Plánuje sa v ňom zvýšenie zákonných minimálnych príplatkov za prácu v noci, zo súčasných 20 percent na 50 percent minimálnej mzdy. Zvýšiť sa majú aj príplatky za prácu počas sviatkov, a to z 50 percent na 100 percent priemernej mzdy. Za prácu počas víkendov sa má zaviesť nový príplatok k hodinovej mzde vo výške 100 percent minimálnej mzdy.„Napriek nedostatku kvalifikovaných pracovníkov a silnému zvyšovaniu miezd bolo Slovensko doposiaľ stále ešte atraktívnou priemyselnou lokalitou. Pre zvýšenie príplatkov teraz hrozí, že trend sa začne obracať,“ zdôraznil konateľ SNOPK Guido Glania. Podľa neho hrozí trend presúvania investícií do iných krajín. Vedľajším efektom by mohla byť aj masívna automatizácia, čo by mohlo zasiahnuť práve zamestnávanie ľudí s nízkou kvalifikáciou. SNOPK vyzvala, aby zákon nestanovil zvyšovanie minimálnych príplatkov. "Vzhľadom na nedostatok kvalifikovaných pracovníkov k ich primeranému zvyšovaniu i tak dôjde," uzavrel Glania.Slovensko-nemecká obchodná a priemyselná komora bola založená v roku 2005 v Bratislave a predstavuje fórum pre slovenské a nemecké firmy. Komora zastupuje záujmy svojich 440 členov, ktorí na Slovensku zamestnávajú 113 tisíc pracovníkov a dosahujú obrat vo výške 26 miliárd eur. SNOPK patrí k celosvetovej sieti nemeckých zahraničných obchodných komôr.


Argentína odhalila pašerákov, do Európy posielali kokaín v kolieskach skejtbordov

BUENOS AIRES. Argentínska polícia odhalila sieť pašerákov kokaínu, ktorí posielali drogy cez Nemecko do Španielska v kolieskach od skejtbordov. V Buenos Aires zadržali pre podozrenie z organizácie medzinárodnej pašeráckej operácie štyri osoby. Informovala o tom agentúra DPA s odvolaním sa na štvrtkové vyhlásenie argentínskej federálnej polície. Argentínske úrady odštartovali vyšetrovanie po tom, ako nemeckí colníci v Kolíne nad Rýnom odhalili v kolieskach skejtbordov šesť kilogramov kokaínu. Drogy sa nachádzali v zásielke doručovateľskej služby. Balík smeroval z Buenos Aires do Barcelony. Vyšetrovatelia následne sledovali doručenie zásielky do Španielska a jej adresáta zadržali. Polícia taktiež zhabala ďalší balík, v ktorom bolo v kolieskach od skejtbordov ukrytých až 12 kilogramov kokaínu.


Pútnici si cez víkend v Marianke pripomenú pamiatku Panny Márie

História najstaršieho slovenského pútnického miesta sa začala legendou o zázračnej drevenej soške.

Cez víkend bude v Marianke, najstaršom slovenskom pútnickom mieste výročná púť. Ctitelia Panny Márie sa sem schádzajú už od piatku. Súčasťou pútnickeho trojdnia bude v piatok mládežnícky program s adoráciou, v sobotu budú katechézy, modlitby ruženca, litánie, krížová cesta a slávenie sv. omší. Pontifikálnu sv. omšu pri lurdskej jaskyni bude v nedeľu o 10:30 celebrovať bratislavský arcibiskup metropolita Stanislav Zvolenský. História najstaršieho slovenského pútnického miesta sa začala v 11. storočí. Je spojená s legendou o pustovníkovi, ktorý vyrezal drevenú sošku madony s dieťaťom a počas nepokojov ukryl do bútľavého stromu. Strom neskôr spadol a soška sa dostala do blízkeho prameňa. Objavili ju až v 13. storočí, keď ľudia vďaka vode z prameňa zaznamenali prvé zázraky. Uhorský kráľ Ľudovít Veľký preto neďaleko prameňa nechal postaviť kostol. Kostol a prameň sa pod názvom Mariatál stali jedným z najnavštevovanejších pútnických miest v celej monarchii. Duchovnú starostlivosť o pútnikov mala rehoľa paulínov až do svojho zrušenia cisárom Jozefom ll. Od dvadsiatych rokov 20. storočia sa v tunajšom kláštore usídlila Kongregácia bratov tešiteľov z Getseman. V noci z trinásteho na štrnásteho apríla 1950 komunistická polícia počas Akcie K všetky rehole zlikvidovala a tamojší kláštor prevzal štát. O budovu sa ale nestaral, postupne sa na kláštore prelomila strecha a zmenil sa na ruinu. Pred úplným zánikom ho zachránili iba dobrovoľné brigády bratislavských ochranárov. Po roku 1990 sa bratia tešitelia do Marianky vrátili, kláštor aj baziliku obnovili a opäť sa starajú aj o lurdskú jaskyňu, kalváriu a legendárny prameň s rotundovou Kaplnkou svätej studne.


Smer zverejnil prvú trojicu na kandidátke do europarlamentu

Voľby do Európskeho parlamentu budú v sobotu 25. mája.

BRATISLAVA. Na čele kandidátky do volieb do Európskeho parlamentu bude za vládnu stranu Smer súčasná europoslankyňa Monika Beňová, dvojkou bude poslanec Miroslav Číž a tretím bude Robert Hajšel, ktorý je v súčasnosti riaditeľ Kancelárie Európskeho parlamentu v Bratislave. Uviedol to na tlačovom brífingu predseda strany Smer Robert Fico s tým, že dnes podvečer kompletnú kandidátku so 14 menami musí schváliť predsedníctvo strany. "V piatok chceme kandidátku odovzdať. Podľa stanov má predseda strany právo navrhnúť kandidátku, potom ju schvaľuje predsedníctvo," priblížil Fico. Ako šéf Smeru dodal, že na kandidátke budú aj ľudia z mládežníckeho združenia Mladí sociálni demokrati. "Predpokladám, že tak ako sme sa dohodli, na sto percent bude návrh schválený," dodal.Voľby do Európskeho parlamentu sa budú na Slovensku konať v sobotu 25. mája. Svojím rozhodnutím zverejneným na stránke slov-lex.sk to potvrdil predseda NR SR Andrej Danko, v ktorého kompetencii je vyhlasovanie termínov volieb.


Kočner sa chvastal, že mu volá Kaliňák a stretáva sa s Ficom

Pripravovali vraždy

Kočner a Zsuzsová

Čo si písali

Budú protesty

Stĺpček šéfredaktorky

Kepplovej komentár

Vyplynulo to z jeho komunikácie s Alenou Zsuzsovou.

BRATISLAVA. Marian Kočner a Alena Zsuzsová, obaja obvinení z objednávky vraždy novinára Jána Kuciaka a jeho snúbenice Martiny Kušnírovej, si od septembra 2017 do mája 2018 vymenili stovky správ. Prepis ich komunikácie cez mobilnú aplikáciu Threema, ktorá komunikáciu šifruje pred odpočúvaním, má viac ako 600 strán. Časť komunikácie zverejnil v stredu Denník N. Vyplýva z nej, že Kočner si telefonoval s vtedajším ministrom vnútra Robertom Kaliňákom a tiež sa stretával s expremiérom Robertom Ficom. „Vydrž. Kali to rieši. On mi včera volal,“ písal Kočner Zsuzsovej, keď sa bavili o registrácii politickej strany Cieľ, ktorú chcel Kočner založiť. V tom čase však nemala strana dostatok podpisov, zháňať ich pomáhala aj Zsuzsová. „On je na mojej strane,“ písal ďalej Kočner o Kaliňákovi. Stranu, v ktorej prípravnom výbore bol aj Peter Tóth, ktorý novinárov vrátane Jána Kuciaka pre Kočnera sledoval, napokon pre nedostatok podpisov na ministerstve vnútra nezaregistrovali. Dva dni po tom, ako vlani médiá zverejnili správu o vražde Jána Kuciaka a Martiny Kušnírovej, Kočner Zsuzsovej napísal: „Dopi… bojím sa, že to Hranol neustojí.“ On je na mojej strane. Prezývku Hranol, ako Fica nazývajú viaceré satirické stránky na sociálnych sieťach, používal Kočner v komunikácii so Zsuzsovou často. Neskôr 10. marca poslal správu, ako Smeru zachraňuje „riť“. „Už im zachraňujem. V nedeľu mám stretko s Hranolom. Strašne ho pošlem do pi... :))),“ napísal. Robert Fico, Robert Kaliňák ani strana Smer zatiaľ zverejnené informácie nekomentovali. Prezidentka Zuzana Čaputová označila informácie o stykoch Kočnera s justičnými orgánmi za tragické. „Tieto záležitosti musia odísť do minulosti. Dozvedáme sa, že niektorí ľudia sa nielen snažili ovplyvňovať spravodlivosť vo svoj prospech, ale chceli aj odstrániť tých, ktorí si svoju prácu robili dobre. V tomto smere je dôležité rýchle vyšetrenie všetkých týchto prípadov,“ povedala Čaputová. Informácie a indície o blízkych vzťahoch Kočnera so Smerom existovali aj doteraz, ale správy vôbec prvýkrát vykresľujú intenzitu týchto vzťahov. Kočner na Donovaloch vlastní hotely, v jednom z nich bola podľa Denníka N porada zakladajúcich členov Smeru. Kočner bol tiež developerom apartmánov, jeden z nich si kúpil podpredseda parlamentu a vplyvný člen Smeru Martin Glváč. Kočner má na Donovaloch aj vilu v susedstve vily bývalého ministra financií a dopravy Jána Počiatka. Už skôr v stredu Denník N zverejnil aj ďalšie prepisy komunikácie medzi Kočnerom a Zsuzsovou, ktoré potvrdzujú, že mali blízky vzťah. V tejto komunikácii Kuciaka a jeho smrť zosmiešňujú. „Kto bude lepší patrón ako ten, čo má v sebe patrón? Fuj, aký som hnusný. Dal som si hneď aj po hube,“ napísal Kočner Zsuzsovej o Kuciakovi.


Vysokopostavený člen Talibanu sa pokúšal získať azyl v Nemecku

Ide o vysokopostaveného člena afganského militantného hnutia Taliban.

BERLÍN. Nemecký týždenník Der Spiegel v piatok priniesol správu, že vysokopostavený člen afganského militantného hnutia Taliban sa nedávno pokúsil dostať sa do Nemecka a požiadať tam o azyl. Magazín napísal, že Abdul Raúf Muhammad, ktorý bol dokonca ministrom zdravotníctva za vlády Talibanu v Afganistane koncom 90. rokov 20. storočia, pricestoval pred niekoľkými týždňami do nemeckého mesta Frankfurt nad Mohanom zo Saudskej Arábie. Podľa Spiegelu pohraničná polícia zistila, že použil falošný pas a hneď potom sa pokúsil podať žiadosť o azyl pre seba a svoju rodinu. Žiadosť bola zamietnutá, keď úrady prišli na to, že muž dostal azyl v Nórsku, ale v roku 2014 ho deportovali a ako dôvod uviedli národnú bezpečnosť. Muž sa údajne vrátil do Afganistanu, a to cez Saudskú Arábiu. Nemeckí predstavitelia sa odmietli verejne k prípadu vyjadriť s tým, že členovia Talibanu majú rovnaké právo na súkromie ako každý iný človek.


Čínsky prezident sa chystá na turné po Európe

Si Ťin-pching chce posilniť obchodné vzťahy.

PEKING/BRUSEL/BRATISLAVA. Čínsky prezident Si Ťin-pching sa tento týždeň chystá na návštevu Európy. Cieľom jeho cesty je posilniť obchodné vzťahy s tzv. starým kontinentom v čase, keď sa snaží ukončiť obchodnú vojnu s USA. Čínsky prezident navštívi v dňoch 21. až 26. marca Francúzsko, Taliansko a Monako. Oznámil to v pondelok hovorca čínskeho ministerstva zahraničných vecí Lu Kchang, ktorého citovala oficiálna tlačová agentúra Sinchua. Si Ťin-pching vyráža na turné v čase, keď sa Európska únia (EÚ) snaží o krehkú rovnováhu medzi obavami z čínskeho vplyvu s túžbou po ďalších investíciách. Čína minulý týždeň sľúbila väčšiu spoluprácu s európskymi a americkými firmami v rámci svojho projektu novej Hodvábnej cesty (Belt and Road Initiative, BRI). Peking zároveň čelí rastúcej kritike, že cieľom tejto iniciatívy je zvýšiť svoj vplyv na krajiny, ktoré sa zapoja do projektu. Aj v Taliansku koalíciu rozdeľuje spor o to, či má vláda podpísať s Čínou memorandum o spolupráci na BRI počas návštevy Si Ťin-pchinga. Rím pracuje aj na dohodách s čínskymi spoločnosťami v oblastiach od bankovníctva po energetiku. Ochota krajiny uvažovať o podnikaní s Čínou vyvoláva obavy v USA a EÚ. Znepokojuje ich najmä záujem ázijských firiem o telekomunikácie a prístavy. Francúzsko medzičasom vyhlásilo, že zavedie nové kontroly výrobcov telekomunikačných zariadení, vrátane technologického gigantu Huawei Technologies. USA nedávno opätovne varovali pred krádežami údajov cez firmy sponzorované čínskym štátom. A špekuluje sa tiež, že Si Ťin-pching sa tento mesiac stretne aj s americkým prezidentom Donaldom Trumpom, aby podpísali dohodu o ukončení obchodnej vojny medzi dvoma najväčšími ekonomikami sveta. Ale podľa troch zdrojov oboznámených so situáciou k tomu nedôjde skôr než v apríli. Európska únia si potrebuje zadefinovať svoj vzťah k Číne. Týmito slovami opísal slovenský minister zahraničných vecí a európskych záležitostí Miroslav Lajčák podstatu pondelňajších rokovaní šéfov diplomacií krajín EÚ s čínskym ministrom zahraničných vecí Wang Im v Bruseli. Lajčák pripomenul, že Rada EÚ pre zahraničné veci už po druhý raz rokovala o vzťahoch s Čínou, a spresnil, že o tejto téme budú koncom týždňa rokovať aj hlavy vlád a štátov na summite v Bruseli (21. - 22. 3.). "To je v poriadku, lebo Čína je globálny hráč a EÚ si potrebuje zadefinovať svoj vzťah k Číne," skonštatoval Lajčák. Dodal, že z pohľadu Európanov sú veci, kde EÚ s Čínou dobre spolupracuje a potrebuje ju, sú však aj otázky, kde sa názory oboch strán rozchádzajú. Podľa jeho slov bolo pondelňajšie rokovanie s Wang Im konštruktívne a rozsiahle, pričom čínsky hosť bol "veľmi otvorený a konkrétny" a vôbec po prvý raz sa stalo, že bol účastníkom pracovného obedu Rady ministrov. "Ten rozhovor bol krok vpred, pokiaľ ide o naše vzťahy, a vyjasnili sme si našu európsku filozofiu," opísal rokovania Lajčák. Na otázku TASR, či Wang I loboval za záujmy čínskych firiem na európskom trhu, keď rastie nedôvera napríklad voči technologickej spoločnosti Huawei, Lajčák potvrdil, že šéf čínskej diplomacie v prvom rade zdôraznil, že ide o firmu, ktorá je na sto percent v súkromných rukách. "Vylúčil, že by existovali zadné vrátka, cez ktoré by čínska vláda mohla získavať dáta a údaje prostredníctvom tejto firmy," spresnil Lajčák. Dodal, že Wang I požiadal svojich partnerov, aby EÚ nemala "dvojaký štandard" a pristupovala k tejto firme tak, ako pristupuje k ostatným zahraničným firmám.


Turecko stavia múr na hranici s Iránom, tvrdia médiá

Podobná bariéra by mala vyrásť aj na hranici so Sýriou.

ISTANBUL. Turecko začalo s konštrukciou múru na hranici s Iránom. Informovala o tom turecká súkromná tlačová agentúra Dogan s tým, že Ankara tam buduje podobnú bariéru ako na hranici so Sýriou. Podľa správy si miesto výstavby múru v utorok prezrel guvernér provincie Agri, Süleyman Elban. Turecké úrady tam údajne dali vystavať bariéru z prenosných kvádrov dva metre širokú a tri metre vysokú. Ako napísala agentúra AP, Turecko stavia tento bezpečnostný múr na niektorých častiach hranice s Iránom. Cieľom je zvýšiť bezpečnosť a zastaviť prenikanie kurdských militantov a pašerákov na turecké územie. Plán na vybudovanie múra na hranici s Iránom a Irakom oznámil turecký prezident Recep Tayyip Erdogan v januári. Podobná bariéra by mala vyrásť aj na 911-kilometrovej hranici Turecka so Sýriou.


Danko v Rade Európy: Opomíname, že občan má aj svoje povinnosti

ŠTRASBURG/BRATISLAVA. Demokracia má aj v dnešnej Európe rôzne podoby. V každom našom snažení by mal byť na prvom mieste človek-občan, jeho práva a slobody. Na Európskej konferencii predsedov parlamentov členských krajín Rady Európy (v Štrasburgu to povedal šéf Národnej rady Slovenskej republiky Andrej Danko. "Súčasné modely demokracie však uprednostňujú len práva, pričom opomíname, že občan má aj svoje povinnosti," povedal v prejave predseda slovenského parlamentu. Radu Európy označil za platformu, kde slobodné národy môžu hľadať cesty spolupráce a posilňovať vzájomný dialóg. "Rada Európy je významná medzinárodná organizácia, ktorá združuje 47 európskych štátov a pokrýva územie od Lisabonu po Vladivostok. Náš spoločný európsky projekt môžeme vybudovať len tak, že budeme dodržiavať princípy právneho štátu, ľudské a občianske práva a budeme rešpektovať národnú svojbytnosť a kultúru... Akákoľvek unifikácia, umelé pravidlá, ktoré obmedzujú prirodzený vývoj jednotlivých národných spoločenstiev, znamená nárast extrémizmu a nepochopenia," konštatoval Danko. Zdôraznil, že v súčasnej európskej politike mu chýba širší dialóg na tému spoločnej budúcnosti. Jednou z tém, ktorej sa podľa vlastných slov na medzinárodnom fóre venuje, je problematika digitálneho sveta. "Bol by som rád, keby sme sa zamysleli nad vytvorením univerzálnych pravidiel pre digitálny priestor a kybernetickú bezpečnosť," povedal Danko s dôvetkom, že v digitálnom svete chýba ochrana ľudských práv, pričom vyzval na tvorbu príslušných pravidiel. V prejave ďalej ocenil, že poslanci na tohtoročnom júnovom zasadnutí Parlamentného zhromaždenia Rady Európy hlasovaním rozhodli o návrate ruskej parlamentnej delegácie do zhromaždenia. Ruská delegácia bola zbavená hlasovacích práv v roku 2014 v reakcii na anexiu Krymu. V pléne tak vo štvrtok vystúpil aj predseda ruskej Štátnej dumy Viačeslav Volodin. V závere prejavu Danko vyzval na vzájomný rešpekt a pomoc. "Rozdielny vývoj našich štátov a národov je našou výhodou. Berme to ako výzvu na dialóg, ktorá nás môže posunúť vpred, na rozdiel od útokov a vojen," uzavrel šéf slovenského parlamentu. V Štrasburgu sa na konferencii zúčastňujú predsedovia parlamentov zo 47 členských krajín Rady Európy, ako aj hostia z viacerých susedských a pozorovateľských krajín rady. Celkovo sa na bienálnom summite, ktorý organizuje Parlamentné zhromaždenie Rady Európy, zišlo približne 60 šéfov zákonodarných zborov spolu s 300 ďalšími delegátmi. Šéfovia parlamentov diskutujú o troch témach: o spoločnom európskom domove nasledujúcich 70 rokov, implementácii programu OSN 2030 a cieľoch trvalo udržateľného rozvoja, čiže o tom, ako môžu parlamenty prispieť k ich napĺňaniu, ako aj o ženách v politike i vo verejnej diskusii. Prvá konferencia na tejto úrovni sa uskutočnila v roku 1975. Odvtedy sa koná každý druhý rok, striedavo v Štrasburgu alebo v niektorom hlavnom meste členského štátu Rady Európy. Po druhom bloku diskusií šéf slovenského parlamentu Andrej Danko ukončil svoju návštevu Rady Európy. Delegácia by sa mala vrátiť na Slovensko vo večerných hodinách.


Záujem o druhý dôchodkový pilier láme rekordy

Za záujmom môže stáť aj desaťročný rast trhov, hovorí Ovčarik.

BRATISLAVA. O vstup do druhého dôchodkového piliera je čoraz väčší záujem. Za osem mesiacov tohto roka roka vstúpilo do sporivého piliera vyše 50 tisíc ľudí. "Tempo rastu nových sporiteľov je počas tohto roka nad 30 percent v porovnaní s rovnakým obdobím minulého roka," informovala v tlačovej správe Asociácia dôchodkových správcovských spoločností. Ako uviedla asociácia, vstup do druhého piliera je dobrovoľný, môžu doň vstúpiť osoby mladšie ako 35 rokov, následne však sporiteľ už svoje rozhodnutie nemôže zmeniť a účasť je povinná. Počas celého minulého roka počet sporiteľov v druhom dôchodkovom pilieri stúpol takmer o 62 tisíc. "Ak nepočítame nábehovú fázu po vzniku starobného dôchodkového sporenia, ide o historicky najvyšší prílev za kalendárny rok," upozornila v apríli tohto roka Národná banka Slovenska. Ku koncu vlaňajška si tak na penziu v druhom pilieri sporilo 1,49 milióna osôb. "Vyšší stav sporiteľov bol zaznamenaný iba v období ešte pred prvým otvorením systému pred jedenástimi rokmi," tvrdí NBS. Výkonný riaditeľ Finančného kompasu Maroš Ovčarik by rád veril, že historicky najvyšší ročný prílev sporiteľov do druhého piliera je do veľkej miery výsledkom toho, že si mladí ľudia stále viac uvedomujú dôležitosť riešenia ich budúceho dôchodku. "V skutočnosti si myslím, že ide o kombináciu aktivít dôchodkových správcovských spoločností aj prostredníctvom finančných sprostredkovateľov a pomerne veľkého mediálneho priestoru, ktorý mala k dispozícii téma dôchodkov," uviedol v apríli pre agentúru SITA. Podľa neho mohol za vyšším záujmom o sporenie v druhom pilieri stáť aj výsledok desaťročného rastu finančných trhov. "To určite pomohlo presvedčiť ľudí, že druhý pilier má zmysel. A zároveň, že v rámci druhého piliera majú dlhodobo najväčší význam indexové a akciové fondy," dodal.


STĹPČEK PETRA TKAČENKAKurzy na voľby dokazujú, že demokracia funguje

Keby bolo niečo nakreslené vopred, stávkové kancelárie by prišli o biznis a nevypisovali by kurzy.

Plošne dnes veštiť výsledky župných volieb je priam samovražedná disciplína, ale na jedno si staviť môžeme: voľby prinesú prekvapenia – ako vždy. Práve prekvapenia predstavujú diskrétny šarm demokracie, pretože sú znakom, že vláda ľudu funguje, že nikto nemá monopol na výkon moci a konečným arbitrom je vždy občan, nie tajomní jašteri, židoboľševická loby ani vrahovia z Wall Street. Keby bolo niečo nakreslené vopred, stávkové kancelárie by prišli o biznis a nevypisovali by kurzy, na ktorých sa dá aj naozaj zarobiť. Mimochodom, preto to nerobia napríklad v Rusku alebo v Číne. Paradoxne, najlepším svedectvom o funkčnosti demokracie je úspech jej nepriateľov. Keby nefungovala, nemohol by pred štyrmi rokmi v Banskej Bystrici vyhrať Kotleba a už vôbec by sa po ďalších troch rokoch nedostal do parlamentu. Samozrejme, dôkazy nemôžu presvedčiť každého a stále tu máme skupinu ľudí, ktorí sú presvedčení, že keby voľby mohli niečo zmeniť, už dávno by ich zrušili. Že zlovestný „systém“ sa svojej tyranie nevzdá. Žiada sa odkázať: máte pravdu. Buďte doma.


Je trúfalá a bezprecedentná, hovorí o výzve vyšetrovať Bidena senátor Romney

Republikánsky senátor odsúdil Trumpovu výzvu Číne a Ukrajine.

WASHINGTON. Americký republikánsky senátor Mitt Romney odsúdil výzvu prezidenta Donalda Trumpa na vyšetrovanie demokratického exprezidenta Joea Bidena v Číne a na Ukrajine. Informovala o tom agentúra AFP. "Prezidentova trúfalá a bezprecedentná výzva Číne a Ukrajine, aby vyšetrovali Joea Bidena, je podľa všetkého nevhodná a šokujúca," napísal na Twitteri. Romney patrí medzi najotvorenejších Trumpových kritikov v rámci jeho vlastnej Republikánskej strany. Skutočnosť, že predmetom prezidentových výziev na vyšetrovanie je práve jeho predpokladaný súper v budúcoročných prezidentských voľbách, vzbudzuje silné podozrenie, že jeho snahy sú čisto politicky motivované, domnieva sa Romney. Donald Trump vo štvrtok verejne apeloval na Čínu a Ukrajinu, aby začali vyšetrovať Joea Bidena. Podľa šéfa Bieleho domu ide o krajiny, kde sa mohli Joe Biden a jeho syn Hunter dopustiť korupčného konania. Práve Joe Biden by pritom mohol získať prezidentskú nomináciu Demokratickej strany pre voľby 2020. Predstavitelia Republikánskej strany reagovali na Trumpovu štvrtkovú výzvu pomerne zdržanlivo. S výnimočne ostrou kritikou prišiel v piatok práve senátor Mitt Romney, ktorý bol v roku 2012 prezidentským kandidátov republikánov. Trumpove snahy o diskreditáciu Joea Bidena prostredníctvom vyšetrovania na Ukrajine motivovali demokratov k iniciovaniu konania v Kongrese, ktoré by mohlo viesť k ústavnej žalobe proti prezidentovi (tzv. impeachmentu). Trump sa spolieha na to, že snahy o jeho impeachment stroskotajú na pôde republikánmi kontrolovaného Senátu, ktorý pri takomto konaní rozhoduje o vine prezidenta.


Výbor odobril nový zákon o ochrane obetí trestných činov

Ústavnoprávny výbor odobril viacero zmien v zákonoch.

BRATISLAVA. Slovensko by malo mať ucelenú a komplexnú právnu úpravu práv obetí trestných činov. Nový zákon pripravilo ministerstvo spravodlivosti, snaží sa tak zastrešiť podľa neho dôležitú a citlivú problematiku, ktorá je roztrúsená vo viacerých právnych normách. Právnu normu v utorok takmer jednohlasne podporili členovia Ústavnoprávneho výboru NR SR a odporučili jeho schválenie v pléne. Ministerstvo chce zaviesť do právneho poriadku nové pojmy obeť a obzvlášť zraniteľná obeť, ktoré dnes absentujú. Vzniknúť má katalóg práv obete trestného činu a vymedzí sa rozsah služieb odbornej pomoci. Obetiam ich majú poskytovať špecializované subjekty financované štátom. Obete majú mať v prvom rade právo na informácie, tie by mali byť poskytnuté zrozumiteľným spôsobom. Právna norma určuje rozsah informácií, ktoré sú jednotlivé organizácie povinné poskytnúť obeti pri prvom kontakte. Katalóg práv a služieb garantuje obetiam aj právo na poskytnutie odbornej pomoci. Rozlišuje medzi všeobecnou odbornou pomocou a špecializovanou odbornou pomocou pre obzvlášť zraniteľné obete, ako napríklad deti či zdravotne postihnutí. Medzi práva obetí trestných činov má patriť aj právo na právnu a psychologickú pomoc, právo na ochranu pred druhotnou a opakovanou viktimizáciou či právo na finančné odškodnenie. Ministerstvo vychádza z konceptu, že služby pre obete by mali byť poskytované pod jednou strechou - od právneho cez psychologické poradenstvo až po ďalšie nevyhnutné intervencie. Návrh predpokladá akreditáciu organizácií, ktoré ich budú poskytovať. Rezort tým chce zaručiť istú kvalitu ich činnosti. Dodržiavanie podmienok má podliehať kontrole. Akreditované inštitúcie nemá ministerstvo financovať priamo, ale cez mechanizmus podobný dotačnému. Informácie o poskytnutej finančnej podpore zo štátneho rozpočtu budú zverejňované. Verejný má byť aj novozavedený register akreditovaných subjektov. Poslanci Ústavnoprávneho výboru Národnej rady takmer jednohlasne tiež odobrili návrh novely zákona o uznávaní dokladov a odborných kvalifikácií. Návrh zákona v nadväznosti na aplikačnú prax reaguje na potrebu spresnenia niektorých aspektov uznávania dokladov o vzdelaní a uznávania odborných kvalifikácií v Slovenskej republike. Právnou normou sa tiež zavádza možnosť uloženia kompenzačných opatrení aj pri uznávaní odbornej kvalifikácie. Novela upraví aj uznávanie dokladov o vzdelávaní v oblasti zdravotníctva získaných v tretích krajinách, ako i podmienky doplňujúcich skúšok. Zefektívniť sa má aj proces konania a rozhodovania o uznaní odbornej kvalifikácie na základe podmienok definovaných zákonom o živnostenskom podnikaní. Ústavnoprávny výbor podporil aj návrh novely zákona o odpadoch, ktorý má odbremeniť menších podnikateľov a živnostníkov. Ministerstvo životného prostredia si od novely zákona sľubuje sprehľadnenie systému odpadov a zníženie administratívy, ktoré má pocítiť približne 2500 malých podnikateľov a živnostníkov. Tým, ktorí uvedú na trh do sto kilogramov obalov či neobalov, má odpadnúť povinnosť uzatvárať zmluvu s organizáciou zodpovednosti výrobcov (OZV). Po novom sa majú jednorazovo zaregistrovať na ministerstve, viesť evidenciu o odpade a údaje ročne ohlasovať envirorezortu. Novela by tiež mala zaviesť sankcie pre OZV v prípade, že v obciach, s ktorými majú zmluvy, nezabezpečia nádoby na triedený zber. Výrobcovia aj štát by zároveň mali vidieť do hospodárenia OZV. Ministerstvo v nich navrhuje zavedenie dozorného orgánu, v ktorom bude zastúpený štát a samotní výrobcovia. Zjednodušiť by sa mal aj zber odpadových pneumatík, ktoré často končia voľne pohodené v prírode. Staré pneumatiky sa budú zbierať v rámci spätného zberu bezplatne nielen u distribútorov alebo v servisoch, ale aj na zberných dvoroch alebo na iných určených miestach v obciach. Poslanci z Ústavnoprávneho výboru odobrili aj novelu zákona o ovzduší. Verejnoprávnym médiám by tak mala pribudnúť nová povinnosť informovať ľudí o znečistenom ovzduší. Pokiaľ by v niektorom regióne na Slovensku vznikla smogová situácia, Slovenský hydrometeorologický ústav (SHMÚ) by im výstrahu bezodkladne poslal. Rovnako aj ministerstvu vnútra, ktoré prostredníctvom informačného systému civilnej ochrany vyrozumie okresné úrady a obce. Nová legislatíva má zároveň umožniť obciam zriadiť nízkoemisné zóny. Cieľom je znížiť emisie z dopravy a zlepšiť tak kvalitu ovzdušia v mestách a obciach. Do zón budú mať povolený vjazd len vozidlá od určitej emisnej triedy. Novela zákona o ovzduší, ktorá rieši najmä transpozíciu európskych smerníc a problémy z praxe, prináša tiež nové povinnosti pre prevádzkovateľov veľkých zdrojov znečistenia. Tí budú musieť predkladať údaje do Národného emisného informačného systému. Prevádzkovateľom stredných zdrojov má pribudnúť o rok neskôr. Rovnako zavádza novú povinnosť pre Slovenskú inšpekciu životného prostredia vypracovať a vykonávať monitorovací program pre stredne veľké spaľovacie zariadenia, ako aj pre druhotné palivá. Odborníci by mali dostať na posúdenie látok, ktoré môžu byť novými drogami, viac času. Lehota sa má predĺžiť z troch na šesť rokov. Zmenu prináša novela zákona o omamných a psychotropných látkach. Novelu jednohlasne podporili poslanci Ústavnoprávneho výboru a odporučili schválenie právnej normy aj v pléne. Látky, u ktorých je podozrenie, že majú psychotropné alebo omamné účinky, môže ministerstvo zaradiť do zoznamu tzv. rizikových látok. Narábať sa tak s nimi môže iba za vopred daných podmienok. Doteraz, ak sa v lehote troch rokov od zaradenia preukázalo, že riziková látka má vlastnosti drogy, preradila sa do zákonného zoznamu omamných alebo psychotropných látok. Inak sa spomedzi rizikových vyradila.


Vo veku 91 rokov zomrel hotelový magnát Barron Hilton

Hilton rozšíril otcovu sieť známych hotelov.

LOS ANGELES. Vo veku 91 rokov zomrel vo štvrtok v Los Angeles hotelový magnát Barron Hilton, ktorý rozšíril otcovu sieť známych hotelov. Ako uviedla jeho rodina, zomrel prirodzenou smrťou. Na čele rodinnej spoločnosti stál 30 rokov a bol tiež známym filantropom. "Rodina Hiltonovcov smúti nad stratou tohto pozoruhodného muža. Prežil život plný veľkého dobrodružstva a výnimočného úspechu," uviedol v stanovisku Steven M. Hilton, jeho syn a predseda nadácie Conrad N. Hilton Foundation. Jeho manželka Marilyn Hawley Hilton zomrela už v roku 2004. Hilton zanechal po sebe osem detí a 15 vnúčat, medzi nimi známe dedičky Paris a Nicky Hilton, ako aj štyri pravnúčatá.


SAV dostala od ministerstva školstva čas na dokončenie reformy

BRATISLAVA. Rezort školstva sa so Slovenskou akadémiou vied (SAV) dohodli na ďalšom postupe pri registrácii ústavov SAV na verejné výskumné inštitúcie. Vo štvrtok to potvrdil podpredseda vlády SR pre investície a informatizáciu Richard Raši. V stredu (22.8.) sa na pôde ministerstva školstva uskutočnilo rokovanie medzi ministerkou školstva, vedy, výskumu a športu Martinou Lubyovou, predsedom SAV Pavlom Šajgalíkom a za účasti Rašiho a predsedu výboru pre vzdelávanie, vedu, mládež a šport a poslanca Národnej rady (NR) SR Ľubomíra Petráka (Smer-SD). "Z výsledkov rokovania vyplynulo, že náležitosti zákona o SAV, ktoré mali byť dodané do 31. mája, boli dodané do 28. júna, okrem vnútorných predpisov verejných výskumných inštitúcií, tie boli dodávané v období medzi 20. júlom a 27. júlom," uviedol rezort školstva vo svojom písomnom stanovisku. "Ministerstvo preto nemohlo vykonať registráciu v požadovanom termíne. Retroaktívne konanie, teda spätná registrácia, nie je prípustné," doplnilo ministerstvo. Vzhľadom na to, že novela zákona o SAV bola vrátená prezidentom a bude prerokovaná na najbližšej schôdzi NR SR 11. septembra, zúčastnené strany sa dohodli, že ministerstvo školstva bude konať vo veci registrácie podľa zákona o SAV a zákona o verejných výskumných inštitúciách do 11. septembra. "Zúčastnené strany sa tiež dohodli, že SAV vyhotoví vstupné súvahy verejných výskumných inštitúcií SAV a poskytne ich v rámci spoločnej pracovnej skupiny ministerstvu školstva a SAV na účely overenia kladného vlastného imania pri vzniku verejných výskumných inštitúcií, " uviedlo ministerstvo. SAV zašle kópie protokolov o majetku štátu, ktorý by mal prejsť na verejné výskumné inštitúcie, na ministerstvo školstva a ministerstvo financií. "Vzhľadom na dosiahnutie dohody dnešné mimoriadne rokovanie Rady vlády SR pre vedu, techniku a inovácie považujeme za bezpredmetné," uviedlo ministerstvo školstva. "Výsledkom rokovaní je konsenzus o ďalšom postupe, ktorý, verím, že vyrieši súčasnú patovú situáciu v termíne do 11. 9. 2018. Do tohto termínu môžeme postupovať podľa súčasne platnej legislatívy o SAV," uviedol Raši. Prípadné prelomenie veta prezidenta NR SR a novelizácia zákona by preto podľa Rašiho nemali dosah na súčasnú situáciu. "Podľa súčasného zákona do tohto termínu môže dôjsť k dokončeniu celého procesu a dokompletizovaniu procesu transformácie SAV na VVI," povedal Raši.


Časť vraku stíhačky už odviezli na letisko Sliač
 Vrak stíhačky
Odvoz trosiek
 Podcast

Trosky stíhačky budú v hangároch na Sliači sprístupnené vyšetrovateľom.

NOVÉ SADY. Časť vraku havarovaného stíhacieho lietadla MiG-29 už smeruje na letisko Sliač. Z miesta havárie pri obci Nové Sady, časť Ceroviny, ho do hangárov letiska prevážajú dve nákladné vozidlá. Zvyšné časti vraku stíhačky by mali byť prevezené v utorok, v prípade nepriaznivých podmienok v nasledujúcich dňoch. Podľa informácie ministra obrany SR Petra Gajdoša (SNS) zostanú zostatky lietadla uložené v hangári na letisku Sliač a budú k dispozícii vyšetrovateľom, ktorí zisťujú príčiny a okolnosti leteckej nehody. Stíhacie lietadlo MiG-29 spadlo v sobotu približne o 21.30 h do neobývanej časti obce Nové Sady, pilot sa stihol pred pádom katapultovať. Po páde začalo lietadlo horieť. Miestni obyvatelia počuli výbuchy. "Išlo o cvičný let lietadiel s výzbrojou. Niektorá munícia mohla vybuchovať a aj vybuchovala," uviedol náčelník generálneho štábu Daniel Zmeko. Miesto dopadu bolo po nehode sprístupnené špecialistom, ktorí dohľadali muníciu. Podľa slov náčelníka generálneho štábu bola v nedeľu popoludní lokalita už bezpečná a žiadne ďalšie výbuchy munície nehrozili. Minister Gajdoš ubezpečil, že všetky vzniknuté škody na majetku budú uhradené. Stretol sa so starostkou obce Nové Sady Silviou Halvoníkovou, zaujímal sa o vlastnícke vzťahy k pozemkom v lokalite. Podľa slov starostky vozidlá, ktoré sa podieľali na odstraňovaní následkov nehody, vážnejšie škody na poľnohospodárskych plodinách nespôsobili. "Pohybovali sa po koľajach traktorov," potvrdila Halvoníková. Škody spôsobené na lesných porastoch si budú uplatňovať Lesy SR.


Karol Mrva bude naďalej členom Bankovej rady NBS

BRATISLAVA. Karol Mrva bude členom Bankovej rady Národnej banky Slovenska (NBS) aj v ďalšom funkčnom období. Dnes ho do tejto funkcie opätovne, s účinnosťou od 2. júna tohto roka, vymenovala vláda Roberta Fica (Smer-SD). Funkčné obdobie člena Bankovej rady NBS je 6 rokov. Karol Mrva pôsobí v národnej banke od jej vzniku na rôznych riadiacich pozíciách. V súčasnosti je členom Bankovej rady NBS a bude ním aj naďalej. Taktiež je výkonným riaditeľom pre riadenie rizika, vysporiadanie bankových operácií a platobné služby v NBS.


Na Bajkalskej ulici horí byt

Na mieste zasahuje 15 hasičov s tromi kusmi techniky.

BRATISLAVA. Bratislavskí hasiči zasahujú pri požiari bytu na Bajkalskej ulici. TASR o tom informovalo Krajské riaditeľstvo Hasičského a záchranného zboru (HaZZ). "Hasičská jednotka po príjazde na mieste vykonala prieskum, odvetráva priestory bytového domu. Požiar je momentálne lokalizovaný a ďalej sa nešíri. V byte sa v čase príjazdu hasičov už nikto nenachádzal. Na mieste hasiči poskytujú dvom osobám predlekárske prvotné vyšetrenie," informuje HaZZ s tým, že na mieste zasahuje 15 hasičov s tromi kusmi techniky.


V Afganistane prišlo v júli o život najviac civilistov od roku 2017

Viac ako 50 percent obetí majú pritom na svedomí cestné bomby.

KÁBUL. V júli zaznamenali v Afganistane najviac obetí z radov civilistov za mesiac od roku 2017. Informuje o tom tamojšia misia Organizácie Spojených národov. V predbežnej správe, ktorú zverejnili v sobotu, uvádzajú, že počas júla v Afganistane zahynulo alebo utrpelo zranenia viac ako 1500 civilistov. Konkrétne čísla však nešpecifikovali, len konštatovali, že celkový počet obetí bol najvyšší počas jedného mesiaca od mája 2017. Hnutie Taliban, ktoré má pod kontrolou asi polovicu krajiny, denne útočí na bezpečnostné sily a vládne ciele, pričom často zraní či zabije aj civilistov. V krajine pôsobí aj odnož extrémistickej organizácie Islamský štát, ktorá zase útočí na bezpečnostné zložky a šiitskú menšinu.


Nemecká inflácia sa v júli zrýchlila

WIESBADEN. Tempo rastu nemeckých spotrebiteľských cien sa v júli mierne zrýchlilo. Index spotrebiteľských cien v júli medziročne stúpol o 1,7 % po zvýšení o 1,6 % v júni a o 1,4 % v máji, uviedol spolkový štatistický úrad Destatis vo svojom prvom odhade. Medzimesačne spotrebiteľské ceny vzrástli o 0,5 %. Motorom mierneho zrýchlenia inflácie bol rast cien potravín, ktoré medziročne stúpli o 2,1 % (v júni +1,2 %). Rast cien energií sa naopak mierne spomalil na 2,4 % z 2,5 %. Služby zdraželi o 1,5 % (+1,9 %). Harmonizovaná inflácia sa však v júli spomalila. Harmonizovaný index spotrebiteľských cien sa medziročne zvýšil o 1,1 % po náraste o 1,5 % v júni. Ekonómovia počítali s poklesom harmonizovanej inflácie len na 1,2 %. Medzimesačne harmonizované ceny stúpli o 0,4 % po zvýšení o 0,3 %.


Neznámy investor nakúpil bitcoiny za štyristo miliónov dolárov

Bitcoin sa spamätal z hrozivého pádu a jeho kurz začal v uplynulých dňoch znova stúpať.

NEW YORK. Riskuj alebo choď domov. To je zrejme heslo tajomného investora, ktorý tento mesiac investoval takmer štyristo miliónov dolárov (320,92 milióna eur) do najznámejšej digitálnej meny bitcoin. Táto správa sa objavila po tom, ako sa bitcoin spamätal z hrozivého pádu začiatkom roka a jeho kurz začal v uplynulých dňoch znova stúpať. Hlavné digitálne meny stratili až polovicu hodnoty na začiatku roka, pretože rozširujúce sa regulačné opatrenia a obavy o bezpečnosť investícií negatívne zasiahli tento trh. Zdá sa však, že sa situácia znova otočila. Kurz bitcoinu už vzrástol o viac ako 60 percent od 6. februára, keď sa prepadol pod 6000 USD. Aktuálne sa pohybuje nad hranicou desaťtisíc dolárov a atakuje jedenásťtisíc. Pomohlo mu uznanie digitálnych mien zo strany úradníkov vo Washingtone. "Nie sme si istí, kto bol ten veľký kupujúci," povedal Alex Sunnarborg, zakladajúci partner spoločnosti Tetras Capital. Mnohí však podľa neho využili pád bitcoinu a nakúpili digitálnu menu, ktorá ožila aj vďaka uznaniu od regulátorov v USA a v Ázii. Neznámy obchodník s bitcoinovou adresou 3Cbq7aT1tY8kMxWLbitaG7yT6bPbKChq64 nakúpil virtuálne mince v období od 9. februára do 12. februára, pričom svoju bilanciu zvýšil z 55-tisíc mincí na viac ako 96-tisíc. Transakcia, o ktorej sa hovorilo vo všetkých sociálnych médiách a na on-line diskusných fórach, povzbudila ďalších investorov, tzv. býkov, ktorí tvrdili, že 6000 dolárov za bitcoin bolo dno. Pri súčasnom kurze bitcoinu nad hranicou desaťtisíc dolárov sa neznámy investor môže zaradiť medzi bitcoinových miliardárov.


Kažimír ponúkol parlamentu návrh rozpočtu. Verí, že najlepší

Pri scenári nezmenených politík by sa dosiahlo vyrovnané hospodárenie v najbližších rokoch.

BRATISLAVA. Návrh rozpočtu na rok 2018 je v poradí šiestym rozpočtom, ktorý pripravuje minister financií Peter Kažimír. "Urobím všetko preto, aby to, čo tu je čierne na bielom, aby sa stalo aj realitou," zdôraznil šéf rezortu financií vo štvrtok v závere rozpravy k návrhu tohto takzvaného zákona roka. Diskusia o rozpočte trvala v parlamente kratšie než minulý rok. V tomto roku sa jej zákonodarcovia venovali približne 12 hodín a ukončili ju v závere siedmeho rokovacieho dňa 23. schôdze Národnej rady (NR) SR. Podľa ministra je pritom pri diskusii o rozpočte ľahké z radov opozičných poslancov kritizovať, že sa dalo málo peňazí na školy, zdravotníctvo, dôchodcov či na cesty. "Je to veľmi jednoduché a doprial by som každému z vás, aby ste si to vyskúšali - niekedy obrazne rozdeliť milión, keď od vás chcú tri. Skúste si to," apeloval smerom do opozičných radov. Či sa to však opozícii páči, alebo nie, verejné financie sú podľa neho v dobrom stave. "Sú určite v lepšom stave, v akom boli pred piatimi rokmi, pred troma rokmi alebo pred dvoma rokmi," dodal. Zároveň však trvá na tom, že dosiahnutie vyrovnaného hospodárenia nie sú preteky. Pripustil, že na základe mnohých teoretických konceptov, napríklad na základe scenára nezmenených politík, pri ktorom vláda vlastne nerobí nič, by sa dosiahlo vyrovnané hospodárenie v najbližších rokoch. "A dokonca vám môžem povedať, že by som sa stotožnil aj s takýmto cieľom," konštatoval Kažimír. Lenže to by podľa neho znamenalo, že by napríklad neznížil sadzbu daní z právnických osôb, nezrušil by daňovú licenciu či nezvýšil by platy učiteľov alebo by nemohol súhlasiť s novými nápadmi v oblasti sociálnej politiky. O návrhu rozpočtu na budúci rok by malo plénum hlasovať v stredu 13. decembra dopoludnia. Poslanci parlamentu budú v rokovaní pokračovať v piatok 8. decembra. Čakajú na nich ďalšie z doteraz neprediskutovaných bodov. Okrem iného by mali hovoriť napríklad o návrhu rozpočtu Sociálnej poisťovne či o zvýšení príplatkov za prácu.


Danko nemá problém zasmiať sa na ľudovej tvorivosti aj na jeho účet

Prekáža mu, keď niektoré strany manipulujú verejnou mienkou.

BRATISLAVA. Predseda Národnej rady Andrej Danko (SNS) tvrdí, že nemá problém sa zasmiať na ľudovej tvorivosti aj na jeho účet, ale prekáža mu, keď niektoré politické strany manipulujú verejnou mienkou. Ako povedal v sobotu v rozhovore, niektoré strany majú profesionálne tímy, ktoré vytvárajú rôzne komiksy. K nim sa podľa neho pridá aj kreativitu národa. Jedným z najznámejších výrokov, ktorým sa stal Danko terčom posmechu znel: "Žiaden človek nedokáže dať toľko lásky človeku, ako dokáže dať len človek človeku. Ale žiaden iný človek nedokáže rozdať toľko zla, poníženia a urážok inému, je to dané len nám, ľuďom." Danko tvrdí, že ide o vystrihnutý výrok, ktorý sa rozšíril vďaka opozičným poslancom. Tí boli s ním na odovzdávaní cien Spravodliví medzi národmi. "Bol som hlboko dojatý príbehmi ľudí, ktorí rozprávali o svojom prenasledovaní a týraní. Boli to tak silné príbehy, že sa človek rozcíti. Bol som požiadaný o krátky príhovor," povedal šéf parlamentu.  "Podstatou mojej myšlienky bolo, že ani zviera nedokáže tak ublížiť, ako človek. Vyzdvihol som, že nás dnes židia dokážu oceniť, aj keď sme patrili k národom, ktoré im ubližovali," povedal. Doplnil, že len človek môže na jednej strane dať množstvo lásky, ale na druhej strane dokáže páchať aj najväčšie zverstvá. "Ak to strihnete, vznikne veta, na ktorej sa smeje celý národ," povedal. Podľa Danka niektoré jeho výroky vznikli z toho, že je z Gemera, a teda používa gemerské nárečie. "Namiesto č sa používa š. Inak sa mäkčí, inak sa vyjadruje. Niekedy na to nabehnem. Som taký, aký som," konštatoval.


Stavovské organizácie odmietajú návrh legalizácie súkromnej výroby destilátov

Organizácie vidia ohrozenie bezpečnosti a zdravia obyvateľov.

BRATISLAVA. Stavovské organizácie, zastupujúce výrobcov, predajcov alkoholu a pestovateľské pálenice, odmietajú novelu zákona o výrobe a uvádzaní liehu na trh. Vyzývajú predstaviteľov štátu vrátane poslancov Národnej rady SR, aby namiesto nej prijali systémové opatrenia na podporu potravinárskej produkcie na Slovensku. Právna norma z dielne poslancov Mosta-Híd má umožniť ľuďom súkromne si vyrábať destiláty z vlastného ovocia pre vlastnú spotrebu, ale museli by dodržať zákonom presne stanovené podmienky. Stavovské organizácie v nej vidia ohrozenie bezpečnosti a zdravia obyvateľov. Opatrenie by podľa nich navyše znamenalo zánik liehovarníckeho odvetvia. Organizácie pripomínajú, že vláda novelu odobrila napriek nesúhlasu, ktorý ministerstvo pôdohospodárstva vyjadrilo v medzirezortnom pripomienkovom konaní. "Stavovské organizácie sú rozčarované z toho, že odborné argumenty vznesené ministerstvom pôdohospodárstva, ako aj Legislatívnou radou vlády, neboli vládou zohľadnené, pričom od začiatku argumentujeme, že predmetný návrh bude mať vážne dopady na zdravie a bezpečnosť spotrebiteľov, ako aj na štátny rozpočet," uvádzajú organizácie. Pripomínajú zároveň, že potravinárska produkcia na Slovensku od roku 2015 klesla o viac ako pol miliardy eur, počet zamestnancov v potravinárstve medziročne klesol o 4000 a negatívne saldo zahraničného obchodu s potravinami sa "neustále zvyšuje o závratné čísla". "Prijatie ďalšieho opatrenia, ktorého dôsledkom bude zánik liehovarníckeho priemyslu a ohrozenie existencie pestovateľských páleníc, znamená popretie všetkých snáh o zveľaďovanie potravinárskej výroby na Slovensku," upozorňujú. Stanovisko proti návrhu podpísali Potravinárska komora Slovenska, Slovenská poľnohospodárska a potravinárska komora, Únia potravinárov Slovenska, Agrárna komora Slovenska, Združenie páleníc a liehovarov na výrobu destilátov na Slovensku, Asociácia platiteľov spotrebnej dane z liehu a liehovín, Združenie výrobcov liehu a liehovín na Slovensku, Zväz obchodu Slovenskej republiky a Slovenské združenie pre značkové výrobky.


Komisia označila za víťaza volieb v Thajsku stranu premiéra

BANKOG. Najsilnejším politickým subjektom v Thajsku bude po voľbách z minulej nedele Strana moci ľudového štátu (Pchak pchalang pračchárát, PPRP), ktorej členom je súčasný premiér Prajut Čan-o-ča. Po zrátaní všetkých hlasov to oznámila vo štvrtok štátna volebná komisia, ktorej údaje prevzala tlačová agentúra DPA. Parlamentné voľby z minulého víkendu boli prvými v Thajsku od prevratu z roku 2014, keď prevzala moc tamojšia armáda. Uvedenú stranu blízku vládnucej junte podľa zverejnených údajov podporilo 8,4 milióna voličov, zatiaľ čo najväčšie zoskupenie demokratickej opozície - Strana pre Thajčanov (Pchak pchüa Tchaj, PTP) - získalo 7,9 milióna hlasov. Komisia zatiaľ nespresnila, aké bude nakoniec rozdelenie kresiel v 500-člennej dolnej komore parlamentu. Je preto naďalej otvorené, kto bude môcť zostavovať novú thajskú vládu, konštatovala DPA. Za volebných víťazov sa predtým vyhlásili oba hlavné politické tábory. Štátna volebná komisia zase upozornila, že oficiálne konečné výsledky oznámi až začiatkom mája. Thajská junta po prevrate sľubovala, že pri moci zostane iba rok, kým sa v krajine neobnoví poriadok narušený masovými demonštráciami proti predošlej vláde. Už po roku sa tak mali konať nové voľby, ktoré však junta niekoľkokrát odložila, pričom ako dôvod uvádzala potrebu zrealizovať reformy a zaistiť národnú bezpečnosť.


Počet migrantov, ktorých zadržali v rakúskom Tirolsku, vlani výrazne klesol

VIEDEŇ. Rakúske orgány zaznamenali vlani výrazný pokles počtu migrantov zadržaných po nelegálnom vstupe na územie spolkovej krajiny Tirolsko, kadiaľ vedie jedna z migračných trás. Zatiaľ čo v roku 2016 tamojšia polícia zaistila približne 11.800 takýchto osôb, v roku 2017 ich bolo len 7300, informovalo krajinské štúdio rakúskeho verejnoprávneho rozhlasu a televízie (ORF). Prípady v Tirolsku tvorili vlani necelých 30 percent prípadov zaznamenaných v celom Rakúsku. Uvedený pokles polícia pripisuje opatreniam v oblasti Stredozemného mora, ale aj sprísneniu kontrol v Taliansku, Rakúsku a Nemecku. Intenzita týchto kontrol má zostať zachovaná. Šéf tirolskej polície Helmut Tomac v tejto súvislosti pripomenul medziročný pokles počtu migrantov, ktorí sa vylodili v Taliansku, a to z približne 180-tisíc v roku 2016 na vlaňajších 119-tisíc. Samotná trasa cez Tirolsko je podľa neho v súčasnosti už menej atraktívna, keďže na území Talianska, Rakúska i Nemecka bola vytvorená "veľmi hustá sieť kontrol, ktorá odstrašuje". Migranti zachytení v Tirolsku pochádzali prevažne z Nigérie, Maroka a Pakistanu. Podiel utečencov z Afganistanu a Sýrie dosahoval iba necelých desať percent.


Praveké stopy ukazujú, ako vyzerali rodiny našich predkov

V Tanzánii objavili nové odtlačky nôh, ktoré odhaľujú detaily zo spoločenského života australopitekov.

LAETOLI, BRATISLAVA. Päť chlpatých dvojnohých tvorov podobných človeku putovalo pred 3,66 milióna rokov cez sever dnešnej Tanzánie. Nevieme, odkiaľ išli, ani kam smerovali, máme len odtlačky ich nôh. Novo odhalené stopy však naznačujú, že žili inak, ako sme si doteraz mysleli. Predkovia človeka putovali pláňou krátko po výbuchu sopky a zanechali stopy vo vlhkej vrstve sopečného popola. Dnes ich poznáme ako najstaršie známe odtlačky ľudských predkov. Archeológovia v roku 1976 najskôr našli odtlačky len troch jedincov druhu Australopithecus afarensis, ktorý preslávila fosília prezývaná Lucy. Len o 150 metrov objavili minulý rok štrnásť nových odtlačkov ďalších dvoch australopitekov. Výskum tanznáskych a talianskych vedcov ukázal, že tradičná rodina australopitekov sa nepodobala na rodiny moderných ľudí. Závery výskumu zverejnili v žurnále eLife. „Keď sme stopy prvý raz uvideli, bol to jeden z najvzrušujúcejších momentov môjho života. Ukázali nám napríklad, že medzi mužmi a ženami boli zásadné rozdiely,“ povedal pre denník Guardian taliansky paleontológ a spoluautor štúdie Marco Cherin. Tanzánia je známa množstvom významným paleontologických nálezov. Približne tridsať kilometrov od miesta Laetoli, kde odkryli odtlačky australopitekov, je napríklad roklina Olduvai, kde objavili jedny z najstarších ľudských fosílií. Vzácne pamiatky chceli Tanzánčania uložiť do múzea a podporiť tak turizmus. Požiadali dvoch archeológov, aby v okolí Laetoli zmapovali možné vplyvy výstavby nového múzea na prípadne ďalšie objavy. Múzeum tu asi tak skoro nepostavia, pretože odtlačky, ktoré tu objavili zásadne rozšírili poznatky o australopitekoch. Nová štúdia tvrdí, že nové stopy sa nachádzajú v rovnakej vrstve popola ako odtlačky nájdené v roku 1976 a zároveň kráčajú rovnakým smerom. Vedci preto usúdili, že ich urobila tá istá skupinka australopitekov. Rôzne veľkosti odtlačkov naznačujú, že išlo o jednu rodinu. Skladala sa z jedného muža, dvoch alebo troch žien a jedného či dvoch detí. Vedci preto prišli z novou hypotézou, že australopitekovia žili v podobných spoločenských skupinách ako gorily. „Pravdepodobne sa v niečom podobali na našich gorilích bratrancov, kde je jedného dominantného samca sprevádzali viaceré samice a ich spoločné potomstvo, vysvetľuje pre časopis New Scientist spoluautor štúdie Giorgio Manzi. Dominanciu samca naznačuje výrazný rozdiel vo veľkosti jedného súboru odtlačkov. Kým ženy z tejto skupiny merali približne 140 centimetrov a dosahovali hmotnosť 28,5 kilogramu, muž meral 165 centimetrov a vážil takmer 50 kilogramov. Pozostatky naznačujú, že išlo o najväčšieho známeho australopiteka. Od slávnej Lucy bol vyšší až o pol metra. Vedci ho pre jeho vzrast prezývajú Chewie, podľa postavy Chewbacca zo ságy Hviezdnych vojen. Viacero vedcov ale s hypotézou o jeho úlohe v rodinných vzťahoch australopitekov nesúhlasí. Poukazujú napríklad na to, že na základe odtlačkov nôh je náročne rozoznať rozdiel medzi dospelou ženou a väčším dieťaťom, najmä pri malom množstve vzoriek. Aj dnes môže mať 21-ročná žena podobne veľkú nohu ako 13-ročný chlapec. Tvrdenie, že päť súborov odtlačkov naznačuje sexuálnu stratégiu podobnú gorilám, je šibnuté. „Rozdiely vo veľkostiach odtlačkov nemajú žiaden vplyv na pohlavný dimorfizmus (rozdielnu stavbu tela samcov a samíc, pozn. red.), pretože nepoznáme vek ich pôvodcov. Tvrdenie, že päť súborov odtlačkov naznačuje sexuálnu stratégiu podobnú gorilám, je šibnuté,“ povedal pre časopis National Geographic paeloantropológ Owen Lovejoy, ktorý sa podieľal na rekonštrukcii anatómie Lucy. Talianski paleontológovia chcú svoje hypotézy potvrdiť ďalšími odtlačkami. Plánujú napríklad vykopať priekopu, ktorá spája dve doterajšie náleziská. Dúfajú, že objavia nové stopy a prípadne aj stopy po nových australopitekoch. Nové objavy by mohli pomôcť rozlúštiť jednu z veľkých neznámych o našich pravekých predkoch. Niektorí vedci tvrdia, že kráčali podobne ako moderní ľudia, pretože mali dobre vyvinutú klenbu a pri chôdzi sa od zeme odrážali palcom. Kevin Hatala z Chathamovej univerzity patrí k názorovému prúdu, ktorý tvrdí, že moderným ľuďom by chôdza australopitekov prišla trochu zvláštna, pretože pri dotyku nohy so zemou mierne krčili kolená. „Dostatočne dlhá séria odtlačkov by mohla byť veľmi prínosná,“ dodáva Hatala pre New Scientist. DOI: 10.7554/eLife.19568 Tento text ste mohli čítať vďaka tomu, že platíte za obsah. Vážime si to.


Kolumbia začala mierové rozhovory s povstalcami z ELN, výsledok hneď nečakajú

Minulotýždňové prepustenie bývalého kongresmana znamenalo odstránenie poslednej prekážky, ktorá tomu bránila.

QUITO. Kolumbijská vláda a druhá najväčšia povstalecká skupina v krajine, Národná oslobodzovacia armáda (ELN), začali v utorok oficiálne mierové rozhovory v susednom Ekvádore. Časy politiky robenej zbraňami sa musia v Kolumbii skončiť. Obe strany sa snažia dosiahnuť podobnú mierovú dohodu, aká je už uzavretá s najväčšou povstaleckou organizáciou, s Revolučnými ozbrojenými silami Kolumbie (FARC). Národná oslobodzovacia armáda (ELN) a vláda viedli najprv vyše tri roky prieskumné rozhovory, kým spustili oficiálne rokovania v ekvádorskej metropole Quito. Začiatok rozhovorov bol pôvodne ohlásený na vlaňajší marec, keďže dohoda vlády s oveľa väčšími Revolučnými ozbrojenými silami Kolumbie (FARC), ktorá mala ukončiť pol storočia trvajúci vojnový stav, sa už dostávala do záverečnej fázy. Avšak vyjednávania s ELN zastali na mŕtvom bode, lebo títo povstalci odmietali splniť požiadavku kolumbijského prezidenta Juana Manuela Santosa, aby prepustili zo zajatia popredného politika. Všetci sa musíme zmeniť. Sme ochotní prevziať zodpovednosť za udalosti, ktoré sa stali počas konfliktu, a očakávame, že druhá strana urobí to isté. Minulotýždňové prepustenie bývalého kongresmana Odína Sáncheza tak znamenalo odstránenie poslednej prekážky, ktorá bránila začatiu mierových rozhovorov. Tie však podľa očakávania neprinesú okamžitý výsledok. Mierové rozhovory vlády s FARC trvali od novembra 2012 do septembra 2016. "Časy politiky robenej zbraňami sa musia v Kolumbii skončiť," povedal hlavný vyjednávač vlády Juan Camilo Restrepo na úvodnom slávnostnom obrade pred rozhovormi s ELN. "Každý zbytočný odklad v hľadaní mieru znamená obetovať životy a je to premárnený čas, ktorý mohol byť využitý na položenie základov zmierenia," dodal. Hlavný vyjednávač povstaleckej skupiny Pablo Beltrán uviedol v energickom prejave: "Všetci sa musíme zmeniť. Sme ochotní prevziať zodpovednosť za udalosti, ktoré sa stali počas konfliktu, a očakávame, že druhá strana urobí to isté." V príhovore označoval kolumbijskú vládu ako "režim". ELN má podľa oficiálnych údajov približne 1500 aktívnych bojovníkov. Vyše päť desaťročí trvajúci konflikt v Kolumbii, do ktorého boli zapojené dve povstalecké hnutia, armáda a pravicové polovojenské skupiny, mal za následok vyše 260-tisíc zabitých ľudí, desaťtisíce zmiznutých a okolo šesť miliónov vyhnaných z domovov.


Začala sa rozsiahla oprava, do októbra chcú stihnúť 27 kilometrov ciest

Séria opráv sa začala rekonštrukciou komunikácie Pri mlyne v bratislavskej mestskej časti Vajnory.

BRATISLAVA. Hlavné mesto plánuje do konca októbra opraviť 27 kilometrov ciest, 10 kilometrov chodníkov a 19 autobusových ník. Na opravy vyčlenilo zo svojho rozpočtu šesť miliónov eur. Na utorkovom brífingu, ktorý sa konal na prvej z rekonštruovaných ciest v bratislavských Vajnoroch, o tom informoval primátor Bratislavy Ivo Nesrovnal. "V minulom roku sa nám podarilo aj vďaka dotácii od vlády opraviť rekordných 50 kilometrov ciest a keďže je stav ciest v Bratislave taký, aký je, chceme v tomto tempe pokračovať aj tento rok," uviedol Nesrovnal. Dodal, že mesto bude opravovať celé úseky ciest, nielen látať výtlky. Podľa primátora sa mesto v tomto roku viac sústredí na peších účastníkov premávky, preto zdvojnásobí počet kilometrov opravených chodníkov na desať. "Zameriame sa aj na vodorovné dopravné značenie, na ktoré sme vyčlenili v rozpočte 700-tisíc eur. Premaľujeme nanovo všetky priechody pre chodcov aj vodorovné značenie veľkých križovatiek. K dnešnému dňu sme osadili 3500 odraziek na úsekoch ciest, opravených v minulom roku," spresnil Nesrovnal. Doplnil, že v rámci opravy chodníkov sa budú robiť aj bezbariérové úpravy na takmer 30 priechodoch pre chodcov. Nesrovnal ďalej povedal, že mesto vynaloží zo svojho rozpočtu na uvedené rekonštrukčné práce šesť miliónov eur. Časť z toho tvoria zvýšené príjmy z dane z nehnuteľností. V tejto súvislosti vyjadril presvedčenie, že mestské časti, ktoré sú takisto príjemcami zvýšenej dane, zvolia rovnaký postup a budú opravovať cesty a chodníky. Séria opráv sa v utorok začala rekonštrukciou komunikácie Pri mlyne v bratislavskej mestskej časti Vajnory. Ide o 3300 metrov štvorcových (m2) cesty, ktorej oprava potrvá do 30. apríla a bude stáť 170-tisíc eur. Nasledovať bude Dopravná ulica v Rači a po nej ďalšie úseky v Ružinove, Petržalke a Starom Meste. Medzi najväčšie opravené úseky budú patriť Rožňavská (11.000 m2), Panónska (4444 m2), Lovinského (3800 m2) a Smolenická (3419 m2). V roku 2016 Bratislava opravila 50 km ciest, päť kilometrov chodníkov a 10 ník na zastávkach mestskej hromadnej dopravy. Rekonštrukciu umožnila dotácia vlády SR vo výške viac ako 11 miliónov eur v súvislosti so slovenským predsedníctvom v Rade EÚ.


Záujem neziskoviek o zefektívnenie verejnej správy presiahol možnosti

V prvom kole sa zhromaždilo 116 projektov, najviac z Bratislavského kraja.

BRATISLAVA. Mimovládne organizácie, ktoré sa zaoberajú občianskou spoločnosťou a bojom proti korupcii, podali hneď v prvom kole žiadosti o dotácie za vyše 30 miliónov eur. Požadované dotácie v rámci Operačného programu Efektívna verejná správa, ktoré sú zamerané aj na protikorupčné opatrenia, tak už dvojnásobne presiahli vyčlenených 15 miliónov eur. Agentúru SITA o tom informovala Jana Zaujecová zo spoločnosti Grantexpert. V prvom kole podávania žiadostí predložili neziskovky 116 projektov za 32,95 milóna eur, priemerná výška rozpočtu na jeden projekt bola 284-tisíc eur. Najviac projektov predložili neziskovky z Bratislavského kraja, najmenší záujem bol medzi organizáciami z Nitrianského a Trnavského kraja. „Pri schvaľovaní žiadostí o prostriedky z eurofondov zohráva úlohu viacero faktorov. Medzi ne patrí pomer medzi celkovým žiadaným objemom prostriedkov a sumou, ktorá je na konkrétnu výzvu vyčlenená. Jedným z hlavných faktorov je aj počet podaných projektov v tom ktorom kraji a výška žiadanej sumy,“ uviedol grantový poradca a zakladateľ portálu GrantExpert.sk Tamás Szőke. Tri eurofondové výzvy sú zamerané na zvyšovanie účasti verejnosti na správe vecí verejných. Ďalšie tri výzvy sú zamerané na tvorbu lepších verejných politík a podporu transparentnosti vo verejnej správe. Ministerstvo vnútra ako vyhlasovateľ z nich plánuje podporiť projekty zamerané na monitoring korupčného správania vo verejnej správe či hodnotenie aktivít verejných inštitúcií. Žiadatelia môžu získať podporu aj na aktivity k zapájaniu širšej verejnosti do odbornej diskusie, zvyšovanie kvality verejnej diskusie o verejných politikách a na návrhy antikorupčných nástrojov a sprístupňovanie dokumentov a dát širokej verejnosti. Na stretnutí s novinármi 17. mája uviedol riaditeľ operačného programu Efektívna verejná správa Samuel Arbe, že štát podporí v boji proti korupcii predovšetkým projekty mimovládnych neziskových organizácií, ktoré budú mať dopad na regióny. Z 15 miliónov eur, ktoré sú k dispozícii, je pre Bratislavský kraj vyčlenených iba 1,6 milióna eur. Ministerstvo vnútra zverejnilo 11. mája prvé dve výzvy, vďaka ktorým môžu neziskové organizácie žiadať o eurofondy. Iniciatíva zároveň spustila sériu desiatich informačných seminárov, ktoré sa uskutočnia v každom krajskom meste. Neziskové organizácie mohli prihlasovať svoje projekty do 21. augusta, ďalšie výzvy budú predkladané v polročných intervaloch.


Trump má v prieskume najnižšiu politickú podporu v moderných dejinách

WASHINGTON. Popularita amerického prezidenta Donalda Trumpa poklesla na jeho osobné minimum, odkedy sa v januári ujal úradu. Iba 38 percent Američanov v spoločnom prieskume televízie NBC News a denníka Wall Street Journal schvaľuje Trumpovu doterajšiu politiku a naopak 58 percent s ňou nesúhlasí. Doteraz najnižšie Trumpovo číslo bolo májových 39 percent. Šéf Bieleho domu v októbri zaznamenal najvýraznejšie poklesy u nezávislých voličov (medzimesačne zo 41 percent na 34 percent), belochov (z 51 percent na 47 percent) a belochov bez vysokoškolského vzdelania (z 58 percent na 51 percent). Iba 38-percentná podpora politiky amerického prezidenta zo strany verejnosti tak krátko po nástupe do úradu je vôbec najnižšou v moderných dejinách. George W. Bush mal v tomto čase 88-percentnú podporu, Barack Obama 51-percentnú a Bill Clinton 47-percentnú. Prieskum ukázal aj pokles Trumpovej osobnej popularity. Pozitívne ho vníma 36 percent Američanov, pričom 54 percent má o ňom negatívnu mienku. V septembri, keď sa oči verejnosti upierali predovšetkým na to, ako riešil následky škôd spôsobených hurikánmi v Texase a na Floride, bolo jeho skóre o niečo lepšie - 39 percent Američanov ho vnímalo pozitívne, 49 percent negatívne. Až 48 percent Američanov schvaľovalo jeho postup pri odstraňovaní následkov hurikánov, kým iba 27 percent s ním nesúhlasilo. Trumpovi v uplynulých týždňoch okrem iného uškodil najmä údajný výrok na adresu amerického vojaka zabitého v Nigeri, že "musel vedieť, do čoho ide", keď šiel do armády. Súčasného prezidenta väčšinovo podporujú obyvatelia ešte v jeho ekonomickej politike v pomere 42 percent oproti 27 percentám.